ABATEMU abatannategeerekeka bakkakkanye ku mwana abadde yaakawummula ne bamusobyako ne bamutta omulambo ne bagusuula mu lusuku.\nShakirah Mpande Muwadde 12, abadde omuyizi ku ssomero lya Alpha and Omega Primary School ng’abeera ku kyalo Bukabala ekisangibwa mu divizoni y’e Njeru mu disitulikiti y’e Buikwe.\nYasimbudde ekiro ku ssaawa 2:00 ku Mmande ng’agenda ku mudaala gwa jjajjaawe Madinah Wailagala okukima omuceere gwe baabadde bagenda okulya ekyeggulo.\nKyokka jjajjaawe yakanze kulinda muzzukulu we nga tamulaba era kyamubuuseeko okuddayo awaka ku ssaawa 4:00 ne bamutegeeza nti Mpande yabadde yavuddewo awaka ng’azze ku mudaala kukima muceere.\nAbatuuze baakuhhaanye ne batandika omuyiggo gw’okunoonya Shakirah nga talabikako, okutuusa lwe baakeesezza obudde ng’akyababuze.\nJajja Wailagala yabadde ateekateeka okugenda ku poliisi aloope ng’obudde bukedde, omwana n’ajja ng’akuba enduulu nti mu lusuku alabyemu omwana eyeebase ng’ali bwereere.\nAbantu nga bawuniikiridde olw'omuwala Shakira Mpande eyasobezeddwaako n’attibwa nga bali mu lusuku awaasuuliddwa omulambo.\n“ woowe nze nfudde…., bakusobezzaako ne bakutta, kale bandikoze byonna bye baagala ne bakulekera obulamu. Nze maama wo hhenda kumugamba ntya kuba yakumpa ng’anneesiga n’agenda e Iganga okukola,”\nBwatyo jajja bwe yakubye omulanga ng’alabye ku mulambo gwa muzzukulu we. Omulambo gwabadde gwambuddwa nga gwebasiddwa kyabugazi ng’obubonero obw’okungulu bulaga nti yasobezeddwaako n’oluvannyuma n’attibwa.\nEngatto z’omugenzi zaabadde wabbali ng’ekiteeteyi kye yabaddemu kifunguddwa okudda waggulu era nga yenna ajjudde enkwagulo mu bitundu by’ekyama n’akawale k’omunda tekalabikako.\nJajja Wailagala yagambye nti waliwo omu ku baana eyamukubidde essimu n’amutegeeza nti bakooye okulya lumonde era bwatyo n’alagira Mpande agende akime kkiro y’omuceere gwe baba bafumba.\nKy’ataategedde nti baabadde bamusindika mu mbuga z’abatemu. Baasoose kulowooza nti omwana yabadde abuze era baasoose kuyisa birango ku bizindaalo by’okukyalo nga bamanyi ajja kulabika.\nAbooluganda lw’omuwala Shakira Mpande eyasobezeddwaako n’attibwa nga bali mu lusuku awaasuuliddwa omulambo.\nKyokka oluvannyuma obudde bwe bweyongedde ne batya nti wandibaawo ekizibu ekinene. Muzamir Mabinda ow’oluganda lw’omugenzi yagambye nti baanoonyezza ekiro kyonna buli wantu nga tebalina kye balaba.\nYagambye nti omugenzi yawummula Lwakutaano okuva ku ssomero gy’abadde asomera mu kisulo nga yabadde yaakamala awaka ennaku bbiri zokka n’afa ku lunaku olwokusatu. Ruth Babirye, omutuuze ku kyalo yategeezezza nti ekikangabwa ky’okusobya ku muntu n’attibwa kibadde tekibangawo mu kyalo kyabwe, okusinga babadde bawulira bya kukwata bakazi bakulu.\nOKUSOBYA KU BAKAZI KUSUSSE\nAbamu ku batuuze baategeezezza nti emuze gw’okusobya ku bakazi n’okukwata abaana gweyongedde mu kitundu. Mohammed Tenywa yategeezezza nti waliwo n’abaana abalala abazze bakwatibwa n’abakazi abakulu, kyokka tebatera kwogera.\nObuzibu abuteeka ku bbaala ezisusse okumeruka mu kitundu n’abantu abatamanyiddwa gye bava abasusse okusenga mu kitundu.\nVeronica Nabutono, ssentebe w’ekyalo yasabye abazadde okufaayo eri abaana baabwe naddala mu luwummula n’ategeza nti abakulira ekyalo bagenda kuttukiza ebikwekweto naddala mu budde bw’ekiro okukwata abamenyi b’amateeka.\nAkulira polisi ye Nyenga, Jimmy Tumwine yavumiridde ettemu lino wabula n’anenya abazadde olw’obutafaayo eri abaana naddala mu luwummula Okunoonyereza kwe baakakola kulaga nti omugenzi yasoose kusobezebwako.\nOmulambo gwatwaliddwa mu ddwaaliro ekkulu e Jinja okwongera okwekebejjebwa.


Bukedde Online - Tayagala ndabe mutabani wange\nBiibino ebintu 12 akwagalira ddala by’asobola...\nNZE DN, mbeera Bulenga mu Wakiso. Nafuna omukazi gwe mbadde naye okumala emyaka 15. Bwe twali tutandika omukwano yaηηamba nti talina musajja.\nOmusajja ng’ayogera ne mutabani we.\nNaye oluvannyuma nakimanya nti yali alinayo omwana ow’emyaka ebiri naye teyabinnyegako.\nOluvannyuma lw’okumala emyaka ena nga twagalana, yafuna olubuto naye teyaηηamba.\nKino kyandekera ebibuuzo bingi ne ntandika n’okubusabuusa oba nga ddala lwange. Olw’omukwano omungi gwe nalina gyali ne mu nnaku ze ezaasembayo alyoke azaale era twali tukyeraba ng’abaagalana.\nYazaala omwana mulenzi ekyansanyusa era nga muyisa bulungi wamu n’omwana waffe. Mu 2015, ng’omwana awezezza emyaka kkumi ,omukyala yamala n’aηηamba nti nze taata w’omwana ono naye n’ankuutira nti nkikuume nga kyama kuba mu biseera we twayagalanira yali akyakwatagana ne taata w’omwana we omukulu.\nMu kiseera kino omwana asoma P6, naye gye buvuddeko nnyina yaηηaanye era n’andabula obutaddamu kugenda ku ssomero kumukyalira olw’ensonga ze saategedde.\nBwe nnaleeta ekirowoozo nti omwana wange mutuume erinnya ly’ekika kyange omukazi yanvuma buvumi kata ankube era okuva olwo n’ennamba yange n’agibulookinga, bwe mmukubira teyitamu.\nKati tetukyawuliziganya kubanga taata w’omwana we eyasooka yamuwasa dda mu butongole.\nNaye mpulira binsobedde nninga atakyategeera kuba n’ekiro sikyafuna tulo mpulira njagala okulabirira omwana ono bw’aba wange baleme kunnenya nti saamulabirira naye sirina we muweera buyambi kuba sikyamulabako ate ne nnyina siyogera naye.\nOluusi ndowooza nti osanga omwana ono si wange nnyina kye yava aηηaana okumutuuma erinnya ly’ekika kyange n’okuηηaana okuddamu okumukyalira, naye ate erudda omutima guηηamba nti wange kuba afaananamu abaana bange abalala.\nMbadde saagala kumutawaanya bwongo nga mutwala mu by’okumukebeza omusaayi naye eky’okukola kimbuze.\nNsaba kumpa magezi. Omukugu mu kubuulirira abantu Yasin Ssewankambo yagambye nti okusookera ddala bwe muba mwayawukana ng’okimanyi nti omwana wuwo kijja kumulumiriza yekka abuulireko mikwano gye ng’agibuuza ekyokukola, noolwekyo weekwate nnyo mikwano gye ojja kumanya ekituufu.\nOmwana tosooka kumussaako nnyo mwoyo kuba kijja kusiba emirumu gyo n’emmere ekuleme okulya.


Wuuno Yinginiya Andrew Lule eyesowoddeyo okuvuganya Omubaka Muyanja Senyonga e Mukono South - Watchdog Uganda\nEng. Andrew Lule ku kkono ne Hon Johnson Muyanja Senyonga gwavuganya e Mukono South\nABANTU abenjawulo buli olukya bavaayo okwegwanyiza ekifo ky’omubaka wa maserengeta ga Mukono, era nga bawera nti kuluno bwe kataligirya wakiri elibiika amasumba.\nTukuletedde Ynginiya Andrew Lule Omutuuze ku kyalo Nangwa ekisangibwa mu gombolola ye Nakisunga, agamba nti afungizza okulaba nga atwala ekifo kino.\nLule gwe twasanze mu makaage agasangibwa e Nangwa twanyumizaamu naye ku nteekateeka zaalina okutwala mu maaso ekitundu kye Mukono South,,,, Agamba bwati;\nAmannya gange nze Eng. Lule Andrew nazaalibwa mu mwaka gwa 1971 e Mulago mu ddwaliro, Kitange ye mwami Bernard Lule ne maama Paulina Namubiru abatuuze be Nsambya mu Kampala, kyokka nga bazaalibwa wano ku kyalo Nangwa mu Nakisunga.\nOkusoma kwange nakutandikira mu ssomero lya St Peters Nsambya era gye namalira P.7, Siniya esooka okutuuka ku y’okuna nagisomera Kololo SS mu Kampala, ate S.6 ne ngituulira ku ssomero lya Bukoyo SS.\nOlw’okuba n ali nkoze bulungi okubala neegatta ku Ttendekero lya Automotive College of Engneering e Iganga, gye nava ne neeyongerayo e Kyambogo Poly Technic ne nyongera okukuguka mu by’okukanika emmotoka nga nkozesa tekinologiya.\nEra eno natikkirwa Diploma yange mu bwa yinginiya, ne ntandikira ddala okukola yadde ate era naddayo okusoma nga mu kiseera kino nkola diguli yange mu bwa yinginiya e Kyambogo.\nBwe nali nakamala okusoma era nga nkuguse neegatta ku kkampuni emanyiddwanga Casemets Africa LTD nga eno ya (ALARM group of Componies) era ne bampa ekifo ky’obumyuka bwa maneja eyaliwo mu kiseera ekyo.\nNga ndi mu kifo kino kyanyamba nnyo okuyingiza bannaUganda mu kkampuni eno kubanga yali emaamiddwa nnyo bannaKenya ekyankola obulungi.\nOluvanyuma natandikawo kkampuni yange emanyiddwanga Alt- Aluminium and General Supplies nga eno ekola omulimu gw’okusuubuza ebizimbisibwa, era nga ndi mulimi era omulunzi omukuukutivu wano mu Nakisunga.\nLule lwaki ayingirira eby’obufuzi\nEby’obukulembeze ssi nakabitandika wano abasinga obungi we bandabira, wabula nabitandikira ddala mu massomero gonna mwe mpise, mu Ekelezia ndi mukulembeze wa baami mu kisomesa kye Namuyenje ekintwala, era eno tukoze emirimu mingi okusobola okukumakuma abakirisitu.\nOkusalawo kwesimbawo ku kifo ky’obubaka bwa palimenti nakisalawo mu mwaka gwa 2018, oluvanyuma lw’okulaba nga ekitundu kyaffe kineetaaga okusobola okufuna enkulakulana ey’omuggundu, Njagala okuteekawo esuubi eri abantu baffe omuli abakuze mu myaka n’abato nga nteesa saako n’okuteeka mu nkola emirimu egibagasiza awamu mu kitundu kyaffe.\nNdi omu nzekka ku bantu abavuganya e Mukono South aludde nga alina amaka mu kitundu kino abalala bazimbye baagala byabukulembeze, nga kino kinyambye nnyo kwetegereza ebizibu ebisoomoza abantu baffe.\nLule ku kkono mu lumu ku lukungaana zazze akuba mu Mukono South\nMu kitundu kino ekye Nangwa najjayo nga kyalo nnyo naye nasobola okuleeta amasanyalaze ku kitundu n’amazzi ebikoze ekinene okuleeta enkulakulana ku kitundu.\nNzimbye enzizi mu kitundu kyaffe kubanga ekizibu kya mazzi eri abantu baffe abawansi kyali kinene nnyo, era nga bangi kubo baali banywa na bisolo, ekyo ne nkikolako mu bwangu.\nNsomesezza abavubuka ebikwatagana ku byenkulakulana nga batereka era kati bangi kubo balina we bayinza okujja akasente nga basanze obuzibu mu maka gaabwe saako n’okuwerera abaana baabwe.\nAba Boda boda mu kitundu kino banenyumirizaamu nnyo kubanga mbayambye okufuna zi Driving Permits ne bilala bingi.\nLule byasuubira okukola\nNjagala okulaba nga ntekawo amassomero agebyemikono mu kitundu okusobola okuyamba ku bavubuka naddala abo abatagendako mu massomero era nga kati maze okukwatagana ne bannanyini ma garagi saako naabo abookya ebyuma okusobola okunkwasizaako mu kawefube w’okuyamba abavubuka okufuna amagezi agakola ebintu ebyenjawulo bafunemu ku nsimbi ezibabeezawo okusinga okulera engalo.\nNakizuula mwattu nti okwogera oluzungu olungi mu lukiiko lwe Ggwanga olukulu tekirina kye kiyamba bantu be tukiikirira, okujjako kye tulina okukola kwe kubafunira emirimu gy’omumutwe beenonyeze ekigulira magala eddiba.\nOkujjanjaba abakadde mu kitundu kino kye kimu ku bigenda okuba ku mwanjo ennyo mu ntekateeka zange era maze okukwatagana nagamu ku malwaliro mu kitundu kino, tubeeko enkola gye tukolamu nga banyamba okujjanjaba abakadde nga nze omulimu gwange kusasula, era abasinga kino bakikkirizza.\nLwaki nzize bwanamunigina?\nNasalawo okujja okuvuganya ku lwange nzekka nga omuntu kubanga njagala nnyo okugatta abantu be Mukono South abalabika nga mu kiseera kino beeyawuddemu nnyo olweby’obufuzi, era bano nkizudde gye ntambulidde nga babuzabuziddwa nnyo bannabyabufuzi abatalina yadde kye babayambye.\nAbaana ba Yinginiya Lule\nBannabyabufuzi eno ewaffe balimbalimba nnyo nti bakola emirimu egitali gyabwe atene bateekawo abantu mikwano gyabwe abava mu bibiina bye bakkiririzaamu ne bannyikiza obulimba, kino nze nga omuntu sikikiririzaamu kyova olaba nzize ku lwange nga Lule.\nLule musajja mufumbo era alina omukyala Sylivia Zawedde Lule saako n’abaana abawerako era nga basomye…..\nBenard Odoi Onen: Here is the stunning bio-data of NRM Eastern youth MP flag winner, he sat PLE at 4 years, S4 at 9 and S6 at 10


Bukedde Online - Abadde yeefudde mmo okubba abagagga mu bbaala bamukutte\nKatikkiro wa Bungereza bamukase okulekulira...\nPOLIISI ekutte omukazi agenda mu bbaala ne wooteeeri ez’ebbeeyi okusikiriza abasajja okumukwana oluvannyuma n’abakuba kalifoomu n’ababbako ebintu byabwe.\nAine Mbabazi nbga bw'afaanana\nJackie Aine Mbabazi, 23, ng’abeera Mukono ewa Wantoni yakwatiddwa poliisi ng’eyita mu kitongole kyayo ekirwanyisa abazigu ekya Flying Squad oluvannyuma lw’omu ku basajja eyamukwanira mu bbaala emu e Mukono n’amutwala ewuwe okuggulawo omusango nga bwe yamubba ebintu by’omu nnyumba n’abula mu December wa 2018.\nOmwogezi wa poliisi mu Kampala n’emiriraano, Patrick Onyango yagambye nti Aine Mbabazi agenda nnyo mu wooteeri n’ebbaala ez’ebbeeyi ne yeekukuutiriza ku basajja okumukwana wabula ng’alina ekigendererwa ey’okubabba.\nKigambibwa nti abalabiriza n’abateera kalifoomu mu byokunywa n’ebyokulya olwo bwe beebaka ng’ababba byonna bye balina.\n“Tuzze tufuna okwemulugunya okuva mu basajja ab’enjawulo nti waliwo omukazi gwe basanga mu bbaala ez’ebbeeyi ne wooteeri ne bamukwana wabula ebiddirira beesanga nkeera nga babbiddwa oluvannyuma lw’okukubwa kalifoomu,” Onyango bwe yagambye.\nYagambye nti omusajja w’e Mukono yamubbako by’omu nnyumba okuli laptop, essimu ya I phone, ssente enkalu eziwera obukadde 4 n’ebintu ebirala. Yaggulawo omusango oguli ku fayiro SD 34/118/12/2018.\nYategeezezza nti okukwata Aine Mbabazi poliisi yazzeeyo ku bbaala e Mukono ne bafuna ebifaananyi ebyakwatibwa kkamera ne babyekenneenya n’ekizuula ng’omuwala yagenda n’omusajja ate n’amubba era bwe baalondodde essimu ye n’asangibwa e Kisaasi.\nYagasseeko nti Mbabazi alabika alina b’akolagana nabo okuli baddereeva ba mmotoka abamuyamba okusomba ebintu by’abba mu maka g’abasajja.\nYagambye nti ekyewunyisa Aine Mbabazi alina essimu wabula yateekamu ennamba z’abantu 8 bokka era tewali yaamukubiddeko okuva lwe yakwatiddwa.\nOnyango yayise abasajja abaali banyagiddwa Aine Mbabazi bagende ku poliisi eyongere okufuna obujulizi obumuluma.\nAbamu ku bawala abazze bakwatibwa olw’okukuba abasajja kalifoomu kuliko Fatuma Katushabe ne Zaituni Kemigisha nga bano bali mu kibinja ekikuba abavuzi ba bodaboda kalifoomu ne bababba nga baakwatibwa poliisi y’e Kabalagala mu 2015.\nJoweria Kaweesa ne Rachael Orushaba nabo baakwatibwa mu 2016 ku by’okukuba abavuzi ba bodaboda kalifoomu ne bababbako pikipiki zaabwe.\nJackie Aine Mbabazi,\nOw’emyaka 7 yeesimattudde ku yamuwambye n’atemya ku poliisi


Bukedde Online - Engeri takisi gye yakoze akabenje n'egoya abaana b'essomero\nEngeri bakkomando ba Yisirayiri gye baasaz...\nOMUNTU omu afiiriddewo mbulaga ate abalala 22 ne batwalibwa mu ddwaaliro e Jinja nga biwalattaka mmotoka mwe baabadde batambulira bw'etomeraganye ne loole ebadde ettise emifaliso.\nAkabenje kano, kaaguddewo eggulo ku makya nga busaasaana e Bulumagi mu ggombolola y'e Njeru mu disitulikiti y'e Buikwe ku luguudo oluva e Jinja okudda e Kampala.\nTtakisi nnamba UAG 195C eyabadde eva e Bukungu - Kidera mu disitulikiti y'e Buyende ng'etisse abantu 22, ye yatomeraganye ne loole Fuso nnamba UAQ 310E y'abadde etwala emifaliso e Jinja.\nMary Ajuma omu ku baabadde mu takisi yategeezezza nti, baasimbudde e Kidera ku ssaawa 7:00 ez'ekiro wabula mmotoka yabadde ettise nnyo ne bambalagana ne Fuso eyabadde eyisa tuleera.\nAjuma mu mmotoka yabaddemu n'abaana be bana nga bagenda Kawempe. Yagambye nti, mwabaddemu n'abaana abaabadde badda ku masomero ag'enjawulo mu Kampala. Aduumira polisi y'ebidduka mu bitundu bya Ssezzibwa, Israel Wambesyo yagambye nti tebannakakasa kituufu kyavuddeko kabenje era bakyagezaako okunoonya ddereeva wa Fuso abannyonnyole ekyabaddewo.\nYagasseeko nti, eyafudde ye Sanon Kinobe 37 abadde ddereeva wa takisi era ng'ono, abadduukirize beeyambisizza mbazzi okumuggya mu mmotoka. Abaasimattuse bali 22 era nga ku bano kuliko; abaana 11 n'abakulu 11 era bonna bali mu ddwaaliro e Jinja gye bajjanjabirwa.\nAbaalumiziddwa ye; Ruth Nassanga 25, Daria Tasigawo 13, Restol Sande 15, Joseph Mukasa 15, Eric Kalulu 47, Agnes Naluwoba14, Maria Nagujjo 6, David Nsamba13, Mary Ajuma 26, Alvin Kasagga 1, Lydia Nahirwa 3, Fred Mwami 50, Beatrice Nakayingo 9, Basasa Mathew 7, Nakalyango Prisca 17 ne Ernest Bombokka 29.\nOmwogezi wa polisi mu bitundu bya Ssezzibwa, Hellen Butoto yagambye nti, takisi yabadde ettise kabindo era n'asaba abantu obutakkiriza kubatikka kabindo. Emmotoka ezaakoze akabenje zaatwaliddwa ku polisi y'e Njeru ng'okunoonyereza bwe kugenda mu maaso.


Bukedde Online - Lukwago akubye ebituli mu bbaasi za 'Tondeka'\nLukwago akubye ebituli mu bbaasi za 'Tondeka'\n'Mubunyise yintaneeti mu ggwanga'\nEyaloopa Sematimba amwewuunyizza okutuula S6\nBy Kizito Musoke Lawrence Kizito\nYasinzidde mu kakiiko ka Palamenti akakola ku by'obusuubuzi akakubirizibwa Robert Kasule Sebunya (Nansana munisipaali) akabuuliriza ku nteekateeka z'okuleeta bbaasi mu bitundu bya Kampala n'emiriraano.\nLukwago yawadde ensonga munaana kw'asinziira okuwakanya ebya bbaasi naddala ey'obutamanya bannannyini kkampuni ba bbaasi zino.\n1 Yagambye nti wadde yawandiikira ekitongole ekiwandiisa amakampuni ng'abuuza bannyini yo, tebamuddangamu.\n2 Lukwago yagambye nti bannannyini baazo banene mu Gavumenti abeerimbise mu kkampuni eno okusobola okunyagirako ssente z'omuwi w'omusolo. Yayongeddeko nti yakiteegerako nti kkampuni yeetaaga bbiriyoni 600 ezigenda okwewolebwa Gavumenti okuva mu bbanka ya Exim e Buyindi.\n4 Loodi mmeeya yagambye nti kkampuni eno terina nteekateeka erambuluddwa ku ngeri gy'egenda okukolaganamu n'ekitongole kya KCCA ne Gavumenti ya wakati.\n5 Embeera y'enguudo embi eziri mu mu kibuga tesobozesa bbaasi zino kutambuliramu. Ku kkiromita 21,000 ez'enguudo eziri mu kibuga, kuliko 608 zokka ezikubiddwa kkolaasi. Ezisigadde zijjudde ebinnya ebitasobozesa bbaasi ennyimbi okutambuliramu obulungi.\n7 Lukwago yagambye nti KCCA ebadde n'enteekateeka nnene ey'okutereeza ebyentambula mu kibuga era bbanka y'ensi yonna egiteekamu ssente. Yeebuuza bbaasi ezireetebwa oba nga teziikozese nteekateeka ebaddewo enaatera okwanjulwa ekiseera kyonna kuba nayo erimu bbaasi.\n8 Gavumenti olw'okuba tefuddeeyo kuyigira ku kkampuni ya Pioneer eyagwa, ensobi ze zimu ze bazzeemu era Lukwago yalabudde nti nayo ejja kugwa, kyokka ekibi ng'emaze okukozesa ssente y'omuwi w'omusolo.\nPaasita Buyondo eyali besitimaani wa Bugingo amwanise\nAbachina basuubirwa okuzimba e Namanve mu September


John Blaq ayimba ‘Tukonekitinge’ anyumizza gyenvudde we: 'Nakolako obwa ‘poota’ mu kkolero lya Azam n’okutikka emiguggu ku mmotoka'\nBW’OMUWULIRA engeri gy’afukumulamu ebigambo nga bw’abinyoola ate ng’alinga abirya oyinza okulowooza mwana muto y’adoodooma oba omuntu omukulu ayiga okuyimba.\nOno ye mwanamulenzi John Blaq eyeekoledde erinnya mu nsiike y’okuyimba olwa sitayiro ye empya ekutte abavubuka omubabiro era bangi bagamba nti ebbango aliwanise.\nEkyewuunyisa nti naye sitayiro gy’ayimba tagimanyi era bw’omubuuza akuddamu kimu nti ayimba mu buli sitayiro.\nOkumanya John Blaq y’omu ku bayimbi kati abaliko, abasinga tebafa na ku makulu oba bigambo byakozesa oluwulira ekidongo n’eddoboozi lye nga batandikirawo okusala ddansi ng’eno bwe bageegeenya oluyimba.\nJohn Blaq ng’atiguka n’omuwala eyali amwepikira.\nEzimu ku nnyimba ezisinze okumutunda n’okukwata abantu omubabiro ye ‘Tukwatagane’ abamu lwe bayita ‘Tukonekitinge’ ssaako ‘Obubadi’ era zino zikubwa kumpi mu buli ekifo ekisanyukirwamu ne ku mikolo ate naye ng’omuyimbi kati ali ku katale.\nEnnyimba ze endala kuliko: Romantic, Makanika, Sweet love (lwe yakola ne Vinka), Replace me (lwe yayimba ne Sheebah wamu ne Grenade), Kyayoya (yayimba ne Daddy Andre wamu ne Prince Omar).\nWadde agamba nti yava Jinja gye bamuzaala ng’asiibudde, ali mu kweraliikirira olw’abayimbi abamu baagamba nti batandise okumutiisatiisa okumuloga bamusiraanye ave mu kuyimba olw’okubatwalako abawagizi.\nJohn Blaq mu kiseera kino ayogerwako ng’omu ku bavubuka abakyusizza muziki olwa sitayiro gy’ayimba abamu gye batuumye ‘‘Drunken sitayiro’’.\nNga malirizza S6, nasalawo okutandika okuyiiya era wano nafuna obuzibu ne ssenga gwe nnali mbeera naye e Bweyogerere olw’okuva awaka nga sisiibudde.\nEmbeera yasooka kukaluba ate nga sisibola kudda wa ssenga kubanga nali naddukayo kwe kusalawo hhende ewa maama e Jinja okuyiiyiza eyo.\nEmbeera gye nasanga ewa maama yali nzibu nnyo era namalayo ennaku ntono ne nzirukayo ne nzira e Kampala okuyiiya obulamu.\nJohn Blaq ayimba alya ebigambo.\nNakolako obwa ‘poota’ mu kkolero lya Azam n’okutikka emiguggu ku mmotoka mu kkampuni ya Mineral Oil.\nMu kiseera kino nali ntandise okuyimba era ku nkomerero ya 2017 kwe kuyingirira ddala ensiike eno mu mbeera y’okuvuganya nkole ssente era ndi ku lugendo lwange okufuuka omuyimbi nnantameggwa.\nEddoboozi linfudde ow ’enjawulo\nKuva buto ng’akaloboozi kange katono era abantu abamu bang'amba nti njogera ng’abakazi. Lumu nalwala ekifuba ekyantawaanya ennyo era kyagenda okuwona nga n’eddoboozi likyuse ligezze. Saamanya nti Katonda ankoledde ekyamagero ekigenda okundiisa ng’omuloodi.\nEkimu ku by’okulwanyisa abayimbi kye balina lye ddoboozi mwayimbira bwatyo ne John Blaq agamba eddoboozi lye limufudde omuyimbi ow’enjawuulo ayogerwako mu kiseera kino.\nAyongerako nti ‘abazalawa’ eddoboozi lyange tebalitegeera era be bampa amaanyi okwongera okukola nnyo mbakakase nti nze muyimbi aliko. Kati nkuze saagala bya kumpaana kubanga njagala nnyo okukakasa abantu. Waliwo abambalirako emyezi esatu nti nja kuba mpeddeko, abalala mwaka gumu naye kye balina okumanya nti John Blaq nazze sikyaddayo ate kye nkola nkimanyi.


Bukedde Online - Stanley Ntagali yennyamidde olw'ekitta bantu ekiri mu uganda\nOmulabirizi w'e Mukono William Ssebaggala ...\nSSAABALABIRIZI w’ekkanisa ya Uganda Rev. Stanley Ntagali agambye nti okuzuukira kwakulemberwa okuggyawo ejjinja eryali lisaanikidde entaana ya Yezu Kristu n’aligeza ku bizibu ebiri mu Uganda ebisaanye okusooka okuvaawo abantu okubeera obulungi.\nAbadde mu kuyigiriza bw’akulembedde mmisa ssatu ku All Saints Cathedral e Nakasero n’agamba nti okutta abantu naddala abakyala ennaku zino, okubba ettaka, obwavu obukudde ejjembe n’ebbula ly’emirimu bye bimu ku bifaanana ng’ejjinja eryasooka okuvaawo Yesu ng’azuukira era nga gavumenti esaanye ebisseeko essira.\n“Yezu yali mu nsi ng’ali mu bulamu obw’omuntu nga ffe era ebizibu bye yayitamu bisaanye bituyigirize okwongera okwekwasa Katonda. Buli kiseera tuwulira amawulire amabi ku TV ne ku Radio ag’okutta, okubba n’okulyazaamaanya n’ebirala naye nga waliwo amawulire amalungi aga Yezu abantu ge balagajjalira,” bwe yategeezezza mu kubuulira kwe.\nAsiimye Abakrisitaayo okwewaayo ne basonda ssente okuzimba Kkanisa ya lutikko ku All Saints gye basuubira okutuuza abantu 5000 nga baagala eserekwe mu August ng’ekitundu kiko kyakumalawo obuwumbi bwa ssente musanvu era nga basigazza bibiri okukimaliriza.\nAwadde era amawulire nti ekizimbe kya Church House ekitutte abbanga kiwedde ng’abazimbi bakibakwasa mu mwezi gwa May.\nWabaddewo n’okusaba okwenjawulo eri famile ya Brigadier Charles Wacha nga yeebaza Katonda okumuwonya endwadde n’okumuyisa obulungi mu kulamaga mu nsi entukuvu.\nOkusaba era kwetabiddwako gavana wa Bank of Uganda Emmanuel Mutebire, omulamuzi eyawummula Benjamin Odochi, eyali minisita era Katikkiro wa Uganda Amama Mbabazi n’abalala.\nBrigadier Charles Wacha\nGav't erabudde Bannayuganda abagenda ku kyeyo e Dubai


Ssentebe wa kkooti eno Lt. Gen. Andrew Gutti yategeezezza Bobi Wine nti avunaanibwa okusangibwa n’emmundu n’ebyokulwanyisa mu bukyamu ekimenya etteeka lya UPDF erya 2005.\nYamusindise ku limanda okutuusa ku Lwokuna nga August 23, 2018 lw’anaakomawo mu kkooti. Era n’alagira bamuleete mu nkambi y’amagye e Makindye.\nBobi Wine baamutadde ku nnyonyi eyatuukidde ku kisaawe ky’amagye e Ntebe n’afuna obujjanjabi ne balyoka bamuleeta e Makindye.\nBobi Wine n’ababaka Francis Zaake n’abalala baakwatiddwa Arua ku Mmande.\nBaakubiddwa nnyo olw’ebigambibwa nti baakoze effujjo omuli okwonoona emmotoka ya Pulezidenti gye baayasizza endabirwamu.\nWaliwo ebifaananyi ebyasaasaanye okuli ebyalagiddwa Barbie ebigambibwa okuba ebya Bobi Wine nga bimulaga ali ku kitanda azimbye ffeesi n’omukono ogumu ng’ali ku katanda era mukazi we bwe yabirabye n’ayongera okwecwacwana.\nMu Palamenti ku Lwokusatu, ensonga eno yeefuze olutuula lwonna era omubaka Jonathan Odur owa Erute South mu Arua n’ategeeza nti yafunye amawulire agalaga nti amawulire amagye we gaasaliddewo okuweereza ennyonyi ekime Bobi mu Arua, embeera yabadde yeeraliikiriza.\nYagambye nti mu nnyonyi baatwaliddemu abasawo b’amagye abaagenze bajjanjabe Bobi kyokka mu kumutuusa mu ddwaaliro ly’amagye ery’e Gulu nti n’azirika era nti kino kyabakanze ne batumya abasawo abakugu okuva mu nkambi y’e Bombo abaagenze ne beegatta ku b’e Gulu okutereeza embeera ya Bobi.\nWabula bino Moses Ali yabiwakanyizza n’agamba nti abaakwatiddwa baabadde bafunyeemu obuzibu mu kavuvuhhano nga bakwatibwa wabula nti embeera yaabwe okuli ne Bobi Wine yateredde.\nKigambibwa nti omubaka Zaake yasoose kujjanjabibwa mu ddwaaliro ly’amagye e Gulu, kyokka yaggyiddwaayo n’azzibwa mu kaduukulu k’amagye mu nkambi y’e Gulu.\nMedard Seggona omu ku babaka abaateekeddwa ku kakiiko k’abantu omukaaga, sipiika ke yataddewo yagambye nti bagenda kulwana bwezizingirire okukakasa nti Bobi Wine addizibwa eddembe lye ng’omubaka wa Kyaddondo East.\nEddie Yawe mukulu wa Bobi Wine yagambye nti byonna bye banaatuusa ku muganda we, bakimanye nti tebiyinza kumutiisa kuva mu byabufuzi kubanga bibali mu musaayi.\nJjajja we ne kitaawe bonna beetaba mu ntalo ez’enjawulo ezaakyusa obukulembeze mu Uganda.\nYayongedde okusambirira emisango gy’okumusanga n’emmundu n’agamba nti alowooza nti mipangirire era balinze Gavumenti obujulizi bw’eneereeta.\nMaj. Gen. Mugisha Muntu naye yagambye nti kimwewuunyisa Gavumenti okumala ennaku bbiri ng’eggalidde abantu ate n’evaayo n’ekibassaako nti yabakutte n’emmundu mu busenge bwa wooteeri.\nWadde Bobi Wine yabadde mu kkomera ne Kassiano Wadri nga bombi baggaliddwa, baasobodde okutuuka ku buwanguzi era Wadri n’alangirirwa ng’omubaka owa Arua Municipality.\nBobi Wine yagenda mu Arua okunoonyeza Wadri akalulu. Obuzibu bwaguddewo ku Mmande nga baakamaliriza kampeyini ezisembayo; amagye ne poliisi bwe baakubye amasasi agasse Yassin Kawuma eyabadde avuga emmotoka ya Bobi ey’ekika kya Tundra ne bamutta.


Amaka Ga Bawansolo | Wizarts Media\nAMAKA GA BAWANSOLO\nEkitabo amaka ga bawansolo (animal farm) ky’awandiikibwa George Orwell mu Lungereza mu mwaka gwa 1954. Kino kikwata ku maka ga Bawansolo agaali gakulirwa omuntu (Jones), oluvannyuma Bawansolo ne bamunaabira mu maaso. Mwami Jones mu kunywa omwenge tamanyiiyo balala so nga ne Bawansolo abayisa ng’ekyonziira, kko n’okukwata obubi eby’obugagga bya farm.\nNnamukadde Wambizzi ayita Bawansolo bonna n’abalootolorera ekirooto kye ekintu ekyavaako okugobwa kw’omwana w’omuntu ku farm era ne batandika okuganyulwa mu ntuuyo zaabwe. Nga nnamukadde Wambizzi major amaze okufa, bawambizzi babiri Ssinobbo ne Nnapoliyoni baakulembera olutalo olwagoba Jones mu maka. Wabula ate oluvannyuma Nnapoliyoni obuyinza yabutamiira bwange n’atuuka n’okugoba munne Ssinobbo ku ffaamu. Nnapoliyoni yagejja olw’emirembe emingi so nga ate Bawansolo banne abalala ne beeyongera okukogga.\nNamukadde wambizzi major alootolorera bawansolo banne ekirooto kye yali aloose ekiro ekiyise. Ekiraga ensi ensuubize etaliimu kutulugunyizibwa kwa muntu, omujjudde essanyu wamu n’okuwaƞƞana ekitiibwa.\nNamukadde wambizzi afa nga yeebase. So nga mwami Jones asalawo okunywa omwenge neyeerabira okuwa ensoloze emmere. Bawante bakulemberamu bannaabwe ne balya emmere eyaliwo, okulwanagana ne kuddirira era okukakkana ng’abantu bagobeddwa ku farm.\nBawambizzi bafuuka bakugu nnyo mu kusoma n’okuwandiika walifu, newankubadde nga ate musajja wattu Bbokisa teyasobola kusoma kusukka nnukuta ya D. Bawansolo balemwa okukusula amateeka omusanvu, Ssinobbo n’assaawo etteeka limu. (Magulu ana mulungi magulu abiri mulabe waffe”\nMwami Jones alabibwa nga yeekulubbeeseza ku maka ga Bawansolo, era Ssinobbo eyali asomye ebitabo ebikwata ku ntalo n’alagirwa okuteekateeka olutalo okubazindukiriza. Mu lutalo luno Wandiga yalufiiramu era n’aziikibwa ng’omuzira w’eggwanga.\nSsinobbo asoma ebitabo ebyali ebya Jones n’agwa ku nteekateeka y’okuzimba ekyuma ky’amasannyalaze. Nnapoliyoni teyakisanyukira era n’amugoba ne ku farm. Oluvannyuma lwa sabbiiti ssatu, Bawansolo ne balyoka baakitegeera nti ne Napoliyoni yali awagira enteekateeka y’ekyuma.\nNnapoliyoni apangisa munnamateeka “Wimpa” okumuyambako mu nsuubulagana wakati w’abansolo n’abantu. Ekyuma kizimbulwa omuntu ataategeerekeka era Nnapoliyoni n’alangirira okuwa Wansolo yenna akwata kalittima eyali akikoze.\nBawansolo bafunvubira ne bazzaawo ekyuma kyabwe newankubadde ng’emmere yagenda yeeyongera okukeewa. Nnapoliyoni akuba olukuƞƞaana mwe yawaliririza Bawansolo abamu okukkiriza nti baali beekobaanye ne sinobbo era Bawambwa ne babamiza omukka omusu.\nOluvannyuma lw’omusaayi okuyiika, Bawansolo bakizuula nti etteeka eryali ligamba nti “Tewali wansolo ateekeddwa kutta munne” nga kati ligamba nti, “Tewali wansolo attanga munne ewatali nsonga yonna”\nEmmere yeeyongera okubula, era buli wansolo n’asalibwako emmere gy’alya okuggyako Bawambizzi ne Bawambwa. Mu mwezi gw’omunaana, amaga ga Bawansolo galangirirwa ng’eggwanga ery’etongodde, era Nnapoliyoni n’afuuka president okuyita mu kalulu mweyeesimbirawo yekka.\nEmyaka nga gy’etolodde Bawansolo abasinga bakaddiwa era ne bafa. Ekyuma kikomekkerezebwa era Nnapoliyoni n’adda mu bulamu obw’eyagaza, anywa ku mmindi, ate bawansolo abalala ne batandika okusoma empapula z’amawulire, okukozesa essimu wamu n’okwambala engoye ez’abantu.


Bukedde Online - Ababbi bakoze olukalala okuli abaserikale be baagala okutta\nAbabbi bakoze olukalala okuli abaserikale be baagala okutta\nSsematimba bamututte mu kkooti ey'oku ntikko\nPolof. Bukenya awakanyizza eby'akasiimo: &...\nOMUDUUMIZI wa poliisi mu Kampala n’emiriraano, Andrew Felix Kaweesi azudde olukalaala lwa boofiisa 15 aba poliisi, ababbi be baagala okutta olw’okubeekiikamu.\nKaweesi agamba nti babiri ku baserikale abali ku lukalala luno bamaze okuttibwa okuli; Haji Abdul Ssebaggala, eyakubwa amasasi e Lungujja ng’adda awaka mu May w’omwaka guno. Abaamutta baali ku bodaboda era olwamala okumukuba amasasi ne babulawo.\nOwookubiri y’e Ssaalongo David Kyambadde abadde aduumira Flying Squad e Kawempe ng’ono yattiddwa ku Lwokutaano lwa wiiki ewedde bwe baabadde bagoba ababbi mu bitundu by’e Matugga.\nKaweesi yannyonnyodde nti okumanya ababbi balina olukalala lw’abaserikale be baagala okutta, y’engeri omubbi gye yakubyemu Kyambadde amasasi mu bwangu ng’amaze okumwetegereza.\nABALI KU LUKALALA\nOkusinziira ku nsonda, boofiisa ba poliisi abali ku lukalala kuliko; Andrew Kaweesi yennyini (aduumira poliisi mu Kampala n’emiriraano), Faizal Katende (aduumira ebikwekweto bya Flying Squad mu Kampala), Herman Owomugisha (aduumira Flying Squad mu ggwanga lyonna), Mohammed Kirumira (eyali akulira poliisi y’e Nansana), Sam Omara (aduumira ebikwekweto mu Kampala), Grace Turyagumanawe (aduumira ebikwekweto mu ggwanga) n’abalala abagezezzaako ennyo okufufuggaza ababbi.\nKaweesi yalagidde abaserikale be bonna abeenyigira mu bikwekweto by’okuyigga ababbi okukuba ku nnyama omubbi yenna gwebanasanga ng’alina emmundu kuba kizuuse nti n’ababbi bajjirira kutta baserikale ababalemesa okubba.\nYakiraze nti ababbi abamu basinga ne poliisi obutendeke kuba abamu baludde mu bitongole ebikuumaddembe.\nYatangaazizza ku byogerwa nti okuttibwa kw’abaserikale ennaku zino kiva ku bukuubagano obuli mu bo bennyini n’agamba nti kino si kituufu, wabula ababbi be beekozeemu omulimu gw’okutta.\nKIRUMIRA ADDAYO KUSOMA\nKaweesi yayogedde ku Mohammad Kirumira eyali aduumira poliisi y’e Nansana n’agamba nti basazeewo addeyo asome oluvannyuma azzibwe ku mirimu gye.\nYayongeddeko nti omuduumizi wa poliisi mu Uganda, Gen. Kale Kayihura yalagidde ab’ekitongole ky’amateeka n’ekikwasisa empisa mu poliisi baleete lipooti ekwata ku Kurumira ne ku Majwega (eyattiddwa mu bubbi) ekolebweko olwo Kirumira eddemu akole.\nKaweesi yagambye nti okusinziira ku Kirumira by’ayogera, akyalowooza nga kopolo ng’ate kati mukulu alina ejjinja ddamba n’olwekyo ekimubulamu kwongera kutendekebwa.\nOfiisa omu bamusse ne bamulesa famire ya baana 8\nOmugenzi Ssaalongo David Kyambadde yaziikiddwa eggulo ku biggya ba bajjajja be e Mubende ku kyalo Lubimbiri-Keesongedde mu kuziika okwetabyeko aduumira ekitongole kya poliisi ekikola ku babbisa emmundu, Herman Owomugisha.\nAbaana Kyambadde (mu katono ku ddyo)b’alese nga batudde ne bannyaabwe mu kuziika.\nAb’oluganda baasabye Owomugisha annyonnyole engeri Kyambadde gye yattibwamu awo naye kwe kutegeeza abakungubazi nti yayogera ne Kyambadde ku Lwokuna n’amutegeeza nga bwe yali akutte ow’amagye ng’atunda emmundu e Bwaise mu Kimombasa kyokka enkeera ku Lwokutaano n’attibwa ng’alwanirira eggwanga lye!\nOmugenzi alese bannamwandu babiri ne bamulekwa munaana.\n'Tugenda kukukuba n'ebiviiri tubisaleko'\nAbadigize n'okutuusa kati bakyebuuza Iren Ntale bwakikola\nGrenade abaza Zari!\nDesire atenda ennaku y'omukwano gw'ewala


Tunda Tether ne Nano| Paxful\nTunda era Ofulumye Tether ne Nano\nEngeri y`Okutunda Tether ku Paxful\nKu paxful, tuyamba okusemberera okweyimirizaamu mu by`enfuna n`okwekozesa. Eno y`ensonga lwaki ng`oggyeeko Bitcoin, kati osobola n`okutunda Tether(USDT) butereevu eri abantu abasoba mu bukadde obusatu mu nsi yonna. Nga weeyambisa ensasula eziwagirwa ensibo, eddembe okwegerekera emiwendo, n`engeri z`okusasula ezisukka mu 300 ez`okulondako, akatale kaffe akafugibwa abantu kakifuula kyangu nnyo buli muntu okukola amagoba.\nOkutandika, weewandiise ku Paxful oba yingira mu akaawunti yo gy`olina ogoberere emitendera gino wammanga:\nSalawo engeri gy`oyagala okusasulibwa n`ekika kya ssente ky`oyagala okusasulwa.\nKoona ku Noonya Ebivuganyo okulaba olukalala lw`ebivuganyo ebituukiriza ebisaanyizo by`oyingizizzaamu.\nBw`oba okebera mu bivuganyo, wekkaanye buli kimu. Muno mulimu obumanyifu bw`omuguzi, oba abeerako, n`emiwendo egiteesebwa. Bw`oba tosobodde kufuna kituukira ku ky`oyagala, osobola okwetandikira ekivuganyo ekikyo okusikiriza abakozesa abaagala okugula Tether ku bukwakkulizo bwo.\nBw`ofuna ekivuganyo ky`osiimye, koona ku Tunda. Kino tekitandikirawo busuubuzi; wabula, ojja kusobola okulaba obukalu n`obukwakkulizo bw`omuguzi.\nBw`oba okkaanya n`obukalu, yingizaamu omuwendo gw`oyagala okusuubuza era okoone kuTunda Kati. Kino kijja kutandikawo obusuubuzi era kitwale USDT yo mu nkola yaffe ey`ensibo eyeesigika.\nWekkaanye ebiragiro by`omuguzi era oweeyo obubaka bwonna obwetaagisa mu kunyumya okw`obuliwo. Bw`omala okusasulwa, awo ng`oweereza USDT okuva mu nsibo yaffe okudda mu waleti y`omuguzi, era otereke ne alisiiti y`olukale.\nNg`obusuubuzi buwedde, bulijjo fuba okuleka okuddibwamu eri omuguzi. Kino tekikoma ku kubayamba kuzimba bumanyifu kyokka, wabula n`okuwa ekifaananyi abasuubuzi abalala okumanya ani gwe bakolagana naye.\nOkukakasa nti obusuubuzi tebuliimu kweraliikirira, soma amateeka gaffe ag`okutunda Bitcoin ne Tether. Era osobola n`okunoonya ku nnambika yaffe ku ngeri y`okutandika obukalu bw`ebivuganyo obulungi osobole okutonderawo abaguzi bo ebivuganyo ebitalekeka.\nWano ku Paxful, tulina enkola enkakali okukakasa nti osuubula awatali buzibu, obudde bwonna, awantu wonna. Kebera mu nkumi n`enkumi z`ebivuganyo ebituufu era otandike okutunda Tether leero!


Bukedde Online - Bp. Ssebaggala asabye ababaka ba palamenti beenenye olw'okuva ku birowoozo by'abalonzi\nBp. Ssebaggala asabye ababaka ba palamenti beenenye olw'okuva ku birowoozo by'abalonzi\nAgambibwa okubba embuzi bamukubye ne bamutta\nBatabukidde Ssekandi mu Klezia e Lubaga ng...\nAdded 26th December 2017\nOmulabirizi w’e Mukono, James William Ssebaggala asabye ababaka ba palamenti okudda ku mavi beenenye eri Katonda olw’okuva ku ndowooza z’abalonzi baabwe abaabalonda okugenda mu palamenti okubakiikirira ne basalawo okuwaayo endowooza ezaabwe ng’abantu.\nBp. Ssebaggala ng'ayogera eri abakulisitaayo mu Lutikko e Mukono mu kusaba kwa ssekukkulu. (ekif. Henry Nsubuga)\nBwe yabadde akulembeddemu okusaba okw’amazaalibwa ga Yesu ku Lutikko y’Abatukuvu Firipo ne Ndereya e Mukono, Bp. Ssebaggala yagambye nti si ku lw’ababaka bokka abakkirizza okukwata ku ssemateeka wabula n’abo abagaana ssinga kiba ng’abalonzi baabwe baali babatumye nti ssemateeka akwatibweko.\n“Kikyamu okulonda ng’ogamba nti ku lw’abantu be nkiikirira mu konsituwensi gundi ate ng’okimanyi eyo ndowooza yiyo nga muntu so.\nOkulimba okwakoleddwa awo ababaka kye kiseera beekube mu kifuba beenenye nga n’omwaka guno tegunnaggwako,” SSebaggala bwe yannyonnyodde.\nSsebaggala era yennyamidde olw’engeri ababaka ba palamenti gye beeyisaamu etuuse n’okubambulako ekitiibwa ekibaweebwa eky’obwa honalebo.\nYagambye nti kikyamu omubaka okulinnya ku mmeeza mu palamenti sso ng’abalala baasalawo kwekuba butebe n’okukozesa ebyuma by’emizindaala okubyekubisa.\nOmulabirizi era yalaze okunyolwa olw’engeri ensi gy’etambulamu ensangi zino omuli okulya enguzi nga gwafuuka musono ogutuuse n’okutongozebwa ebe ng’eriibwa kyere, obubbi, obulyake, obukenuzi n’emize emirala mingi.\nYanokoddeyo abavubi abakozesa obutwa okutta ebyennyanja n’abo abakozesa obutwa okukwata enseenene ne bamala ne babiguza abantu, abakinjaagi abakozesa eddagala erikubibwa mu mirambo erya vamalin okulikuba mu nnyama okusobola okugoba ensowera n’abakwata enseenene bano abakozesa eddagala ery’obutwa n’asaba ababadde beenyigira mu bikolwa ebyo beenenye badde eri omukama bave mu bikolwa ebyo.\nOkusaba kuno kwetabiddwamu n’abantu bangi omubadde omwami wa Kabaka atwala essaza ly’e Kyaggwe, Alex Benjamin Kigiongo Kikonyogo, omulamuzi eyawummula Lameck Mukasa, eyali omuwanika wa Buganda, Eva Nagawa n’abalala bangi.\nTamale Mirundi yeekoze obusolo mu bbaala\nBUKEDDE W'OLWOKUBIRI AZZE MUNYUVU


Bukedde Online - Afande Kirumira alumirizza Kitatta okutulugunya aba bodaboda\nPulezidenti asasulidde Moze Radio ssente...\nMutubuulire gye musibidde Kitatta - bannamateeka...\nAMAGYE gategese okuleeta abajulizi abawerako omuli ne ASP Mohamad Kirumira okulumiriza Abdallah Kittatta n’abantu be ku misango gy’azze akola mu Kampala.\nEnsonda mu magye zaategeezezza nti abantu bangi abalina obujulizi obuli mu kuteekebwteekebwa era omu ku bajulizi be batunuulidde ye ASP Kirumira eyalwa ennyo mu Kampala n’alaba emivuyo Kitatta gye yajjanga yeenyigiramu ne basajja be.\nYe Kirumira avuddeyo n’awa bwino ku Abdallah Kitatta, engeri gy’amaze ebbanga ne banne okuva mu 2010 nga bazza emisango n’okutulugunya aba bodaboda bannaabwe wabula nga tavunaanibwa.\n“Kitatta ne banne okuli Joel Kibirige ne Atanansi Kafeero bazze bakuba abantu okuviira ddala mu 2010 kyokka tewali kyali kibakoleddwa,” Kirumira bwe yategeezezza.\nYannyonnyodde nti mu kiseera ekyo yali ku poliisi ya Kampalamukadde ng’akyali [PC] nga yali akolera mu ofi isi ekola ku misango egy’okukubwa n’emirala emitonotono.\nAgamba nti lumu ajjukira Kitatta ne banne okukuba abasajja okwali Kanyike Kiviiri n’abalala nga babalanga okugaana okwegatta ku kibiina kya Bodaboda 2010.\nYayongeddeko nti omusango guno omuwaabi wa gavumenti fayiro yagiyisa n’alagira batwalibwe mu kkooti wabula awo we byakoma era fayiro zirabika zaakwekebwa.\nWabula mu bitabo bya poliisi eby’enjawulo okuli SD, CRM oba MCB omuyingizibwa emisango ku poliisi ya Kampalamukadde, emisango gino mwegiri.\nEMISANGO GYE BANZIGUDDEKO GIRINA EKIGENDERERWA\nKirumira mu kiseera kino awoza emisango mu kkooti ya poliisi egyamuggulwako bakama be kyokka agamba nti okumuvunaana mu kiseera kino kigendereddwaamu kumuswaza na kuggya bantu ku bya Kitatta ebigenda mu maaso.\nKirumira agamba nti mu April 2016 yawandiikira Kitatta ne banne ng’abalabula okukomya okukuba abaserikale ababeera bagenze okubakwata nga bakoze effujjo kubanga eno yalinga nkola y’abakulembeze b’ekibiina kya Bodaboda 2010.\nAgamba nti kino nga kiwedde waayitawo ennaku ntono ne baddamu okukwata pikipiki za bannaabwe mu ngeri emenya amateeka era bwe yagendayo n’akwatayo pikipiki 10, n’aziddiza bannannyini zo, endala ze yali akutte bakama be (aba Kirumira) baamulagira aziddize aba Bodaboda 2010 era ne bakimusibako nti awagira oludda oluvuganya gavumenti.\nNti n’abamu bwe baakwatibwanga nga bakama be bamulagira abayimbule. Kirumira yategeezezza nti Atanansi Kafeero mu kiseera kino ali mu kwekweka alina emisango kumpi egisukka mu 100, kubanga Kitatta ye abadde abeera mabega ng’alagira bano era nga bwe bafuna obuzibu nga ye (Kitatta), y’akubira abapoliisi amasimu okubatiisatiisa babate era ne babayimbula olw’okuba batya okufi irwa emirimu gyabwe.\nNEEWUUNYA EMISANGO GYE BANVUNAANA - KIRUMIRA\nKirumira yagambye nti yeewuunya egimu ku misango egyamugguddwaako omuli n’okutulugunya omu ku babbi kyokka ng’omubbi ono poliisi ya Flying Squad ye yamuttira mu bubbi.\nYalumirizza nti okumuggulako emisango mu kiseera kino bakama be balowooza nti y’awa amagye ebyama ebikwata ku Kitatta.\nYayongeddeko nti mu October wa 2016 bakama be baddamu ne bamuvunaana emisango emikadde kkooti gye yagoba edda wabula nga bakikola mu nkukutu naye ebya Kitatta bwe byavuddeyo ne bawalirizibwa bagiteeke mu mawulire basobole okuwugula abantu okuva ku biriwo.\nYagasseeko nti waliwo omusajja ayitibwa Pius Kato gwe bamuvunaana nti naye yamutulugunya nti kyokka omusajja ono Flying Squad yamukuba amasasi e Bweyogerere ng’abba ku ssundiro ly’amafuta kyokka naye bamumuteekako nti ye yamutulugunya.\nYagambye nti era bakama be baabadde bamuteze akakodyo akalala okumuleka ku mulimu ng’ate ali mu kkooti awoza ekitakkirizibwa mu mateeka nti kyokka akakodyo yakatebuse n’asooka adda ku bbali okutuusa ng’amalirizza emisango gino.\nYakiraze nti olunaamala okuyita ku misango gino ng’assaamu okusaba kwe ng’alekulira era bwe banaamugaana ng’akuba ekitongole kya poliisi mu mbuga z’amateeka. Mu kiseera kino Kirumira ye DPC w’e Buyende.


Bukedde Online - Amabugo ga Angume gatabudde abantu\nAmabugo ga Angume gatabudde abantu\n'Omusajja anziruseeko lwa kuzaala abaana 3 omulundi gumu'\nTinyefuza alumbye abamutiisatiisa\nAMABUGO g’omugenzi Martin Angume gongedde okutabula abantu, ekiwalirizza omu ku baabadde bagakung’aanya Andrew Benon Kibuuka okuwa ensaasaanya yaago abantu bamatire nti tewali ssente n’emu yabuze.\nAmabugo gaasoose kunyiiza bantu abaasoose okuwulira nti abayimbi bonna mu ggwanga beesonzeemu akakadde kamu kokka ate nga baalemwa n’okusonda ssente okutwala munnaabwe ebweru ajjanjabwe.\nMu kuziika e Kitwe mu Bugerere, omugagga Godfrey Kirumira gye yaweeredde 3,000,000/- ez’ekibiina kya Kwagalana gattako 500,000/- ezaaweereddwaayo Minisita Sulaiman Madada (eyakiikiridde Gavumenti ku lwa minisitule ye) zonna zazziddwa e Kampala nga Mzee John Akulu (kitaawe w’omugenzi) ssente agaanyi okuzisigaza ng’atya ababbi okumulumba ekiro.\nKirumira era yeeyamye okuweerera omwana wa Angume omu. Omusika David owa nnamwandu Primrose abooluganda gwe baalonze aweererwe Kirumira.\nKibuuka bwe yabuuziddwa eggulo okutangaaza ku biriwo ku mabugo yasoose n’alabula abantu bonna nti amabugo galimu obuzibu bw’abantu abaagala okweyogerako babamanye nga balimba nti baawadde ssente nnyingi sso nga n’abamu tebannawaayo wadde 100/- n’abalala nga tebalabikangako mu bya Angume bukya alwala era bino bisinze kusaasaanyizibwa ku mukutu gwa Facebook.\nYategeezezza nti amabugo gonna agazze gaweebwayo gaakoze emirimu gye galina okukola.\n“Twasoose kutuula mu lukiiko lw’abayimbi ne bannakatemba ku National Theater ku Mmande ne bateesa ku nziika ya Angume we baakubidde ne bajeti ey’okuziika, ey’okuliisa abantu, okutwala omufu e Bugerere ne kalonda yenna okumuziika mu kitiibwa.\nWano Kibuuka nga ye Ssentebe w’ekibiina ekigatta abayimbi ne bannakatemba, ataabadde musanyufu olw’abantu abalemedde ku ky’okwogera ku mabugo (nga ne bye boogera agamba nti bikyamu), yayiseeyise mu nsaasaanya y’amabugo bw’ati:\nOkukola ku mulambo mu ddwaaliro e Mulago (160,000/-).\nEzaasasuddwa kkampuni ya Kampala Funeral Directors okutambuza omulambo n’okuyooyoota entaana okugissaako talazo (2,000,000/-).\nAbantu ze baalidde ku National Theater ku Mmande mu lumbe lwa Angume (700,000/-).\nEbyuma bya disiko ebyakozeseddwa ekiro mu lumbe (250,000/-).\nEz’ebyokulya mu kuziika ku Lwokusatu (3,000,000/-).\nEkifaananyi kya Angume ekiwange ekyassiddwa ku ssanduuke (100,000/-).\nEzaasasulwa eddwaaliro e Mulago nga zibanjibwa (3,200,000/-). Kyokka ate Ssentebe w’ekibiina ky’abasawo b’ekinnansi, Sylvia Namutebi amannyiddwa ennyo nga Maama Fina yagambye nti yasasuddeko obukadde 2 ku zino).\n‘Abayimbi mwetegekere nga temunnafa’\nKibuuka yagasseeko nti, ebintu ebirala bingi byateekebwamu ssente naye nga kizibu okubijjukira mu ngeri gye baali nga bakaaba n’ennyiike kubanga eno teyali mbega.\nYagambye nti abayimbi be baasinga okusonda ssente zino kyokka nga bangi tebaagala kumanyika nti baasonze.\nKibuuka eby’amabugo byasoose kumutabulira mu kuziika Angume e Kitwe mu Bugerere bwe yabadde ayogera eri abakungubazi n’alumiriza nti waliwo abasaasaanya ebigambo nti waliwo eyabawadde amabugo ga bukadde 50, ebitali bituufu.\nYasabye bayimbi banne beetegekere nga tebannafa nti okusonderera kuno kwe kusinga okuvaako ebigambo ebingi.\nKyokka Kibuuka yagaanyi okwogera oba omuyimbi Jose Chameleone yawadde amabugo ga mitwalo 15 ng’agamba nti abayimbi baamugaanyi okwogera buli omu ssente ze yawadde.\nYe Chameleone ku Lwokubiri yassizza obubaka ku peegi ye eya Facebook ng’agamba nti: Kimalamu amaanyi mu nsi muno mwe tubeera nga buli lw’oba olina ky’okoze olina okwerangirira. Okufa si bizinensi nti ebeera ku byansimbi byokka. Bw’oba wali ofiiriddwa omuntu wo nga nze wandibadde okimanyi nti ssente si ky’ekikulu kyokka wabula waliwo n’ebirala ebikulu…..”\nChameleone bwe twamukubidde essimu yakkiriza nti yawaddeyo emitwalo 15 ku by’okumaliriza entaana kyokka nga yabadde yawadde dda amabugo.\nKu ky’obutagenda kuziika e Bugerere, Chameleone yannyonnyodde nti baabadde baakava okuziika omukubi w’emiziki Moses Nsereko eyali amannyiddwa ennyo nga DJ Momo ate ng’alina Omuzungu enzaalwa y’e Mexico ayitibwa Allisson era ng’eby’okuzza omulambo gwe ku butaka bikyamuwuuba.\nAbaganda beekalakaasizza mu Ttabamiruka wâ€™omu Amerika\nBukedde famire egabidde Abasiraamu ebirabo bya Idd\nAbalumbye ku ntegeka za Gavumenti\nOmusuubuzi afudde n'ekisawo kya ssente\nPoliisi ekutte omusuubuzi wa sipeeya wa booda omulala e Katwe\nEttemu ku ba 'Mobile Money' lizzeemu: Ono bamutidde mu ntiisa e Nsambya!!


Bukedde Online - Ssentebe wa NRM ebweru w'eggwanga ayaniriziddwa mu kitiibwa\nNnaalongo angabyeko abalongo ab’emyaka 25!...\nOmuwala omulala attiddwa mu bukambwe e Katabi...\nSsentebe w'ekibiina kya NRM ebweru w'eggwanga ayaniriziddwa mu kitiibwa\nPatrick Asiimye ng'atuuse e Turkey\nSSENTEBE ow’ekiseera ow’abawagizi ba NRM obweru wa Uganda Mw. Patrick Asiimwe ayaaniriziddwa mu bbugumu bw’abadde atuuka mu kibuga Istanbul ekya Turkey gy'agenze okukunga Bannayuganda abaliyo okwongera okwegatta ku kibiina kya NRM.\nMu kutuuka ku kisaawe ky’ennyonyi e Istanbul Atarkuk mu Turkey yayaniriziddwa Bannayuganda abawagira NRM abakulembeddwamu Ssentebe waabwe Hussein Wasswa. “Ekindeese wano kwe kubalabako, okwongera okuliisa enjiri ya NRM tusobole okufuna bammemba abapya ate n’okufuna ebirowoozo byamwe ku ngeri gye tusobola okwongera okulongoosa empeereza yaffe ng’abakulembeze gye muli”, Asiimwe bwe yabategeezezza abawagizi abakunganidde ku Kigilasi Hall mu kibuga Istanbul.\nKwe kubakakasa ng’enteekateeka z’okulonda abakulembeze abaggya omwaka ogujja bwe zigenda mu maaso n’abasaba okwewandiisa n’okujjumbira okulonda kuno bwe kunaaba kutuuse.\nAsiimwe era yabakunze okuwagira kaweefube yenna gwe baliko ng’ekibiina omuli okulwanyisa obubenje ku nguudo zomu Uganda, okutumbula eby’obulamu, eby’obulambuzi n’okusikiriza mu musiga nsimbi okujja mu Uganda batandikemu emirimu.\nAkulira ettabi ly’e Turkey , Wasswa mu kwogera kwe yasiimye ebituukiddwako mu bukelembeze bwa Mw. Asiimwe era ne yeyama ku lwa banne okugenda mu maaso n’okumuwagira n’enteekateeka zonna ezikoleddwa obukulembeze bwe.\nAte omwogezi w’ekibiina kino ow’ekiseera Mw. Moses Kimuli, yagambye nti olugendo luno mukamaawe Asiimwe lwe yatandikidde Turkey lugenda kumutuusa ne mu mawanga amalala okuli Egypt, South Africa, Dubai ne Qatar ng’agenda abunyisa enjiri ya NRM, okukunga abantu okugyegattako, okuwagira enkulaakulana ate n’okulaba amatabi gaabwe mu mawanga gano bye gatuuseeko era nga wakutuuka ne Japan ne China\nMw. Patrick Asiimwe,\nDubai ne Qatar


Bukedde Online - Mukole ebibiina mu nkola y'obwegassi mwekulaakulanye\nMuyiiye nga mukola emirimu egy'ebyemikono...\nAbasuubuzi mu katale ka Ssaza bakaaba lwa...\nOkukolera awamu n'obuteenyooma kimu ku bigenda okugoba obwavu mu bavubuka n'abakyala.\nAnnet Nabwiiso, akulira abakyala mu kibiina kya Yesu Afaayo ng'alaga sabbuuni gwe bamaze okukola.\nMukole ebiibina mwekulaakulanye\nBya Stella Naigino\nEnnaku zino abantu bangi bakaaba obwavu naddala abavubuka kyokka ng’obuzibu bwa kuzinga mikono ne batayiiya kubaako kye bakola ekiyingiza ssente ng’ate bingi by’osobola okukola n’ofuna ssente mu kifo ky’okulinda Gavumenti ekuyambe.\nObwavu buno ssinga abantu beegatta ne babaako kye bayiga n’okukola kyangu okubugoba.\nJude Jjuuko nga muvubuka abeera Masaka, kino yakigezaako era yakunga abavubuka n’abakyala ku kyalo gy’abeera ne beegatta ne babaako kye bakola okukyusa ku mbeera yaabwe. Annyonnyola bw’ati:\nBammemba b'ekibiina kya Yesu Afaayo nga bakola sabbuuni nga bakulembeddwa abakulira muky. Annet Nabwiso (asooka ku kkono).\nNasomerera busomesa ne ntikkirwa mu 2009 naye ng’emirimu gyabula ne ntandika okutetenkanya kye nsobola okukola.\nOluvannyuma lw’okulowooza ennyo, nasalawo okukunga abantu ne mbasaba tugatte amagezi tubeeko ne kye tukola twekulaakulanye.\nKino abantu baakisanyukira era ne beekolamu omulimu ne batandika okutereka ssente era bwe zaawera, ne basalawo okunoonya abakugu mu bintu eby’enjawulo batusomese. Twayagala tuyige okukola ebintu eby’enjawulo buli omu asobole okubeerako ne kye yeenyigiramu twekulaakulanyize wamu.\nTwasoma era ne tuyiga okutunga ebyalaani, okukola sabbuuni ow’ekitole, okufumba emmere ey’emikolo, okutunga ebitambaala, okufumba obundaazi n’ebintu ebirala bingi nga bino bituyambye okwekulaakulanya,” Jjuuko bwe yagambye.\nEngeri gye tukola emirimu gyaffe\nAnnet Nabwiso, akulira abakyala annyonnyola nti, twesigang’ana n’okukuuma obuntubulamu, tukola nga teri kweganya era ebiva mu bye tukoze tubigabana ne tuterekako ne ssente ezimu mu nsawo yaffe.\nOkwewa ekitiibwa kituyambye okusobola okwekuuma nga tukyali wamu era bwe wabaawo ensonga etutabula, tutuula ne tugigonjoola ng’abantu abayivu era abategeeragana.\nBwe tubeera awamu tugabana amagezi era ne tunoonyereza kw’ekyo kye tubeera tukola olwo ne tufulumya ekintu ekirungi ekisikiriza bakasitoma.\nAkatale tukanoonyeza wamu era buli muntu alina obuvunaanyizibwa era buli omu afaayo okutuukiriza omulimu gwe.\nJude Jjuuko omu ku baatandika ekibiina kya Yesu Afaayo\nTwafuuka baaluganda era mmemba bw’afuna obuzibu tukolera wamu okumalawo obuzibu obwo.\nTwafuna emirimu egy’okukola era nga mu kibiina kyaffe ekya ‘Yesu Asobola’, buli omu afuna omusaala anti buli lwe tutunda bye tukola ssente tuzitereka era omwezi nga guggwaako, tugabana amagoba olwo kapito n’asigala ng’akola era buli omu alina ssente z’atereka mu kibiina buli mwezi.\nHanifa Mwebaza, atereka ssente agamba nti kati basobola okwetuusaako ebyetaago era n’abaana baabwe basoma.\nAkubiriza abantu bave mu tulo batandike okukola okweggya mu bwavu. Buli lwe weebaka, nga n’obwavu bubalumba.\nKu ttemu erikudde ejjembe poliisi esaagira etya mu musango gy’abakwatiddwa n’emmundu mu bukyamu!\nAb’oku Kaleerwe balinnyisizza omutindo gw’enkoko ze basala\nQueen Florence kati azze mu kuggala bbaala e Kampala


Bukedde Online - Ssentebe w’aba NRM abakolera ebweru w’eggwanga abakunze\nSsentebe w’aba NRM abakolera ebweru w’eggwanga abakunze\nNnakawere bamulumirizza okubba omwana ku...\n“Mpulira abantu bangi abagamba nti, tebalonda ate nga be bawoza batubba obululu. Ggwe atakuba kalulu babeera bakubbye ki?,” Walusimbi bwe yabuuzizza abantu b’e Mbarara\nAbamu ku ba NRM abali ebweru w’eggwanga.\nSSENTEBE w’ekibiina ekigatta abawagizi ba NRM ebweru w’eggwanga, Abby Walusimbi, akunze Bannayuganda okujjumbira okukuba akalulu ak’omwezi ogujja (February 18) n’abagamba nti y’engeri yokka gye basobola okumalawo enkaayana kw’ani asinga obuwagizi.\n“Mpulira abantu bangi abagamba nti, tebalonda ate nga be bawoza batubba obululu. Ggwe atakuba kalulu babeera bakubbye ki?,” Walusimbi bwe yabuuzizza abantu b’e Mbarara ye ne banne mu kibiina kya ‘NRM Diaspora League’ gye baakubye olukuhhaana olusabira Pulezidenti Museveni obululu.\nMu lukuhhaana luno olwabadde ku Booma Grounds mu kibuga Mbarara, Walusimbi yasabye abawagizi ba NRM obutabuzaabuzibwa babagamba nti Museveni yawangula dda n’abategeeza nti, “Kino kijja kukakasibwa nga mumaze kumulonda noolwekyo nga February 18 mwenna muggweeyo mumuwe obululu.”\n“Ababagamba nti abantu baabwe basinga Museveni amaanyi temuwakana nabo. Mulinde lwa February 18 mubalage amazima. Empaka zijja kubaggwa nga mumaze kumuyiira kalulu,” Walusimbi bwe yakiggumizza n’abasaba okwongera okuba n’empisa nga bakuyega abantu.\nEkibiina kino kirimu Bannayuganda abakolera e South Africa, Sweden, USA n’awalala.


Bukedde Online - Eyatoloka mu kalantiini adduse ku poliisi\nEyatoloka mu kalantiini adduse ku poliisi\nWuuno omusika w'ekika ky’engeye omuggya Sheba...\nBannayuganda 400 abali e Dubai baagala kudda...\nTumusiime nga yeekwese abaserikale ba poliisi.\nPoliisi yasoose kulowooza nti Ambrose Tumusiime okweyita omulwadde wa ssennyiga wa coronavirus yabadde alimba ng’ayagala kwetaasa. Kyokka bwe baamulinnyisizza kabangali n’atwalibwa ku CPS yagenze akolola nnyo. Yalemeddeko: munjawule nze nnina corona.\nYalabye bamuyingiza akaduukulu kwe kuggyayo ebbaluwa eziraga nga yakeberebwa ng’alina obubonero bwa corona n’atwalibwa e Mulago gy’abadde akuumirwa. Kigambibwa nti yatolose e Mulago ku Lwokusatu emisana.\nYategeezezza Bukedde nti bwe yatuuse mu Kampala nga talaba ngeri gy’atuukamu waabwe. Obudde bwe bwawungedde n’asalawo addeyo e Mulago era poliisi kwe kumukwata ng’ali okumpi ne Sure House ku Kampala Road ng’amenye kafiyu. Kyokka Bukedde teyasomye ku biwandiiko bya musajja ono.\nAbaserikale bwe baasomye ebiwandiiko baatidde nnyo ne bamutuuza mu luggya awasimba emmotoka za poliisi. Abaserikale baalabise nga bamutidde okutuusa lwe baamulagidde atambule agende e Mulago.\nYafubutuse n’adduka. Olwo essaawa zaabadde mu 3:00 ez’ekiro. Kyokka oluvannyuma abaserikale baafunye ekirowoozo ekimulondoola bamukomyewo bayite ambyulensi emutwale. Kigambibwa nti baamubuliddwa.\nWabula we yabulidde yabadde amaze okwetaba n’abantu abalala be yabadde nabo ku kabangali ya poliisi. Abaserikale baaleese eddagala ne bafuuyira omusajja we yabadde atudde. Baafuuyidde n’abantu be yabadde nabo.\nOmwogezi wa poliisi mu Kampala n’emiriraano, Patrick Onyango yategeezezza Bukedde nti waabaddewo ekikwekweto ku Lwokusatu ekiro mwe baayooledde abantu 40. Babasunsulamu bavunaanibwe. Kyokka yagambye nti eby’omusajja agambibwa okuba ne corona Bukedde erina kubuuza minisitule y’Ebyobulamu.\nEkikwekweto kyakuliddwa ASP Ivan Nduhura avunaanyizibwa ku bikwekweto ku CPS. Abaakwatiddwa kuliko; Sunday Mangeni, John Karuganda, Eriabu Beyongera, Ibrahim Kavuma, Frank Kalungi, Muhammad Ssennyange, Geofrey Kamakara, Lino Ochen,Prosperi Tumwebaze, Sunday Yoweri, Fatuma Nabbanja, Sadat Kabakubya, Florence Nakazibwe, Baptisita Omirambe,Amon Nansibye, Ronald Makosi, Osman Sserwadda, Fred Pariyo, Joseph Katondakyakuwa, ne Daglous Ssebbanga. Bukedde teyasobodde kufuna kunnyonnyola kutongole ku nsonga z’omusajja ono. Twabadde tetunnakakasa oba kituufu yatolose Mulago era oba yazzeeyo\nOmusuubuzi bamutemye ne bamuttirawo e Kireka


bbstvuganda – bbstvug\nMeanwhile lets just say that we are proud bbstvuganda contributed a whooping 174 entries.\nEntries by bbstvuganda\nAbakulembera ekibuga Delhi basazeewo okukyusa entambula y’emmotoka ezimu\nAbakulembera ekibuga Delhi mu Buyindi, basazeewo okukyusa entambula y’emmotoka ezimu mu kaweefube w’okulaba w’okukendeeza ekikka eky’obulabe ekiri mu bwengula bwa Buyindi\nNovember 4, 2019 /0 Comments/by bbstvuganda\nEMPAKA ZA CECAFA : Ttiimu y’eggwanga ey’abakazi eyingidde enkambi okutendekebwa\nEkibinja ky’abazannyi 27 aba ttiimu y’eggwanga ey’omupiira ey’abakyala kiyingidde enkyambi ku kisaawe ki FUFA Technical Centre e Njuru nga betegekera empaka za CECAFA Women Challenge Cup. Empaka zino zigenda kuzannyibwa mu ggwanga lya Tanzania omwezi guno\nAgawano, Amawulire, Frontpage Article, Gambuuze\nPLE ATANDISE : Ekikoze enkyukakyuka mu ngeri ebigezo bya P7 gyebikolebwamu\nEkitongole ekivunaanyizibwa ku bigezo mu ggwanga kikoze enkyukakyuka mu ngeri ebigezo by’ekibiina eky’omusanvu gyebikolebwamu. Bano bataddewo ennamba ey’enjawulo, nga buli ssomero liwereddwa ennamber eno era yeteekeddwa mu kifo ky’essomero…okwewala okubbira\nMAKERERE TEBINAGGWA : Poliisi ezzeemu okukwata Julius Kateregga\nPoliisi ezzeemu okukwata Julius Kateregga azzeemu okukwatibwa nga kigambibwa nti abadde akuma omuliro mu bayizi. Bano babadde bateeseteese olukungaana okusobola okunyonyola abayizi ekigenda mu maaso mu Ssettendekero, wabula nga Poliisi egamba nti kino kimenya mateeka\nAbatuuze b’e Lusanja basaba omukulembeze w’eggwanga aggye abataase\nAbatuuze b’e Lusanja basaba omukulembeze w’eggwanga aggye abataase Abatuuze b’e Lusanja bakyasaba omukulembeze w’eggwanga aggye abataase, oluvanyuma lw’okugoba ku ttaka kwebaali. Bano Kkooti yabawa omwezi gumu gwokka okwamuka ettaka lya Medard Kiconco, wabula baddamu mangu okujulira…naye nga tebalina ssuubi ddene mu binavaayo.\nPoliisi ne Col. Dr. Kiiza Besigye bazzeemu, bamukwatidde Namboole\nPoliisi ne Col. Dr. Kiiza Besigye bazzeemu, bamukwatidde Namboole Poliisi ekubye omukka ogubalagala wamu n’Amazzi mu bawagizi ba Forum for Democratic Change, ababadde bazze mu lukungaana lw’ekibiina e Namboole. Olukungaana luno olubaddemu ne Col. Dr. Kizza Besigye, lubadde lwa bakulembeze ba FDC, kyokka nga Poliisi egamba babadde tebalina lukusa\nBannamawulire battunse ne Poliisi\nBannamawulire battunse ne Poliisi, ebalemesezza okugitwalira ekiwandiiko ekivumirira okubatulugunya Poliisi ekubye amasasi n’omuka ogubalagala mu bannamawulire abakedde okutambula mu mirembe nga bawakanya ekya Poliisi okubakuba nokubatulugunyanga ngabakola ogwabwe. Bano baali baalalika Poliisi nti bagenda kutambula mu mirembe batwale okwemulugunya kwabwe eri Ssaabaduumizi wa Poliisi, kyokka babadde bakatambulako katono nebabakwata.\nAmawulire, Buganda, Ebyemizannyo\nFayinolo Y’amasaza : Kamalabyonna Akubirizza Abantu Okujjumbira Amasaza\nKamalabyonna akubirizza abantu okujjumbira Fayinolo y’Amasaza, kyokka abalabudde ku fujjo n’omwenge\nOctober 18, 2019 /0 Comments/by bbstvuganda\nAgawano, Amawulire, Gambuuze\nEbitongole Ebikuumadde Birangiridde Enteekateeka Ey’okufutiza Abakyamu\nEbitongole ebikuumaddembe birambuludde enteekateeka y’okulwanyisa ebikolwa eby’obumenyi bw’amateeka, bagenda kubufufuggaza Police efulumizza enteekateeka empya mwegenda okuyita okulwanyisa obumenyi bw’amateeka oluvannyuma lwa president okuvaayo nagiwa ennaku bbiri erage bweyimiridde mu kulwanyisa abakyamu abatigomya abantu naddala mu bitundu bya Kampala n’emiriraano. Mu bireetedwa mulimu n’okuwandiisa abakozi b’awaka bonna okumanya ebibakwatako kwossa okwongera amanyi mu kulondoola […]\nObutale Bw’ekibuga : Minisita Ayimirizza Ekiragiro Ky’olukiiko Lwa KCCA\nMinisita wa Kampala Beti Olive Namisango Kamya ayimiriza ekiragiro kya KCCA ekigoba abakulembeze b’obutale obuliwo kati, budde mikono gya KCCA okutuusa ng’eteeka erifuga okulonda kw’obutale liyisiddwa. Okusinziira ku Minisita, ekiragiro kino kyakwongera obuvuyo mu butale okusinga okugonjola ebizibu by’abasuubuzi


Bukedde Online - Abaguza abantu amazzi nga bagayita butto babakutte\nAyo n'abavubuka be yakutte nga bafera abantu.\nABAVUBUKA abaguza abantu amazzi nga bagayita butto mu bulippagano bw'ebidduka mu Kawempe n'ebitundu ebiriraanyewo poliisi ebakutte. Abaakwatiddwa kuliko: Charles Katongole eyagambye nti atunda nsawo ne Ayub Tamale 20 omutuuze w'omu Kibe zooni abalala ne badduka.\nAmazzi ge baguza abantu nga bagayita butto.\nOmanyi ennaku zino ku nguudo ezisinga kuliko abatembeeyi abatunda ebintu eby'enjawulo omubadde n'abavubuka abateeka amazzi mu buddomoola ne bagaguzza abantu nga bagayita butto. Isaac Ayo akulira poliisi y'e Kawempe yategeezezza nti abantu bazze batwala okwemulugunya ku poliisi z'omu Kawempe ku batembeeyi ababafera.\nKino kyawalirizza Isaac Ayo ne basajja be okulondoola abavubuka bano ne babakwatira mu Kibe zooni gye baakwatidde Charles Katongole ne Ayub Tamale abalala ne badduka.\nJuma Muwonge omu ku baagula amazzi gano agambye nti yali mu mmotoka mu jjaamu ku Kaleerwe omuvubuka n'ajja n'obudomola bwa Butto obwa liita 10 ng'abutunda 15,000/-. Yagulako bubiri kyokka yamala kutuuka waka okutegeera nti mazzi.\nKatongole ne Tamale omusango baagukkirizza nga bagamba nti embeera y'ebbula ly'emirimu eri mu ggwanga yebatuusizza ku mbeera y'okweyiiya kyokka ne bagamba nti we baabakwatidde nga bino baabivaamu dda lwakuba ku luno baabasanze we bakolera amazzi gano.\nIsaac Ayo akulira poliisi y'oku Kaleerwe yagambye nti okusinziira ku bujulizi bwe balina ku bakwate bagenda kutwalibwa mu kkooti. Yagasseeko nti baakwatiddwa ne ggaamu gwe bakozesa okusiba obudomola nga kino bakikolera ku nguudo ez'enjawulo ezibeerako jjaamu.\nOwa UPDF eyatta mutabani w''Omusumba asibiddwa emyaka 5\nOmujaasi ali ku gwa kutta muyizi w'e Makerere eyaganza muwala we\nOmugagga ayokezza omukozi butto ng'amuteebezza okumubba ssente


Bukedde Online - Bamukutte lwa kumuteebereza kubba obukadde 19 z'abadde atwala mu bbanka\nBamukutte lwa kumuteebereza kubba obukadde 19 z'abadde atwala mu bbanka\nAbeebyokwerinda basisinkanye abattakisi e Kawempe okwetegekera Ssekukkulu\nAbakadde e Luweero balaajanidde Museveni k...\nAdded 14th December 2019\n“Oba munsiba munsibe sirina ssente bazibbye bubbi lwa kuba simanyi ngeri gye bazinzibyeko oba bankubye kalifoomu simanyi n’ekifo we mbadde sikitegeera,” Kyeswa bwe yategeezezza.\nOMUWALA eyabadde atwala ssente za mukama we obukadde 19 mu bbanka n'alumiriza ababbi okuzimubbako bamukutte ne bamuggalia.\nDiana Kyeswa 23, omutuuze w'e Mutundwe omukozi mu dduuka lya Equity Banking ku Kaleerwe ye yakwatiddwa poliisi y'omu kitundu n'emuggulako omusango ku fayiro nnamba SD REF: 58/12/12/2019 nga kigambibwa nti yabbye obukadde 19 ezaamuweereddwa okutwala mu bbanka wabula n'akomawo n'abategeeza nti bazimubbiddeko ku bboodabooda.\nKyeswa yategeezezza nti yavudde ku mulimu n'alinnya bboodabooda okumutwala e Wandegeya wabula teyazzeemu kutegeera nga yagenze okudda engulu nga w'ali tamanyiiwo olw'okuba abaamubbye baabadde bamubbyeko n'essimu yalinnye bboodabooda n'addayo ku mulimu n'ababuulira bbo ne bamukwata ne bamutwala ku poliisi.\n"Oba munsiba munsibe sirina ssente bazibbye bubbi lwa kuba simanyi ngeri gye bazinzibyeko oba bankubye kalifoomu simanyi n'ekifo we mbadde sikitegeera," Kyeswa bwe yategeezezza.\nCatherine Nanziri 27, mukama wa Kyeswa yategeezezza nti Kyeswa muganda we ng'amaze naye emyaka ebiri nga bakola bombi ng'era azze atwala ssente mu bbanka n'azitereka wabula bazze bawulira nti ayagala kugenda bweru kukuba kyeyo nga kyandibanga we yasinzidde okubba ssente.\nYagasseeko nti Kyeswa yavudde ku mulimu ssaawa 9:00 n'alinnya bboodabooda okuva ku Kaleerwe ng'agenda Wandegeya mu Equity bbanka okutwalaayo ssente yakomyewo ssaawa 11:00 n'abasaba 4,000/ azisasule owa bboodabooda ng'agamba ssente bazimubbyeko n'essimu.\nOluvannyuma poliisi yaleese omusawo okuggyako Kyeswa omusaayi n'omusulo okukakasa oba alina ebirag'alalagala bye baamukubye okumubbako ssente nga Nanziri yaewereddwa amagezi agende ku Poliisi y'e Wandegeya ku bavunaanyizibwa ku kkamera z'oku nguudo bajja kuzuula entambula za Kyeswa.\npoliisi y'e Wandegeya\nAbabba abantu b'omu Bunyoro ku 'mobile money' babakutte\nMuseveni atandika nkya kampeyini mu Buganda


Bukedde Online - Museveni alagidde abasawo babawe omusaala oguli ku ddaala ly’ensi yonna\nMuseveni alagidde abasawo babawe omusaala oguli ku ddaala ly’ensi yonna\nMmengo efulumizza enteekateeka z'okukuza...\nKayihura ayanukudde ku lipoota y'okutta Kaweesi...\nPULEZIDENTI Museveni alagidde Bannassaayansi ba Uganda be baba basinga okusasulwa emisaala eminene batuukane ne bannaabwe ab’omu mawanga ag’ebweru.\nPulezedenti Museveni ng’alambula akamu ku busenge bw’eddwaaliro ly’abakyala we bakeberera omusaayi.\nYalagidde abasomesa amasomo ga ssaayansi omuli n’ebyobulimi basasulwe mu ngeri ya njawulo ku bakozi abalala. Yabadde aggulawo eddwaaliro ly’abakazi ery’omulembe e Mulago eggulo.\nEddwaaliro lino liteereddwaamu ebyuma eby’omulembe, lirimu abasawo abakugu mu ndwadde z’abakazi, nga lyamazeewo obukadde bwa doola za Amerika 20.\nMuseveni yalaze nti, ku ssaawa eno, Uganda erina badokita 2,500 ne bannansi 23,000 n’agamba nti, baakuweebwa ssente basobole okukola emirimu gyabwe nga bamativu.\nMuseveni bwe yatuuse ku ddwaaliro ku ssaawa nga 6:00 ez’emisana, yayaniriziddwa minisita w’ebyobulamu Dr. Jane Ruth Achieng n’omubeezi we Dr. Sarah Opendi n’abakungu b’e Mulago.\nYasoose kubikkula jjinja eryasimbiddwa ku ddwaaliro ng’akabonero k’okulitongoza olwo n’atandika okulambuzibwa obusenge obwenjawulo omuli n’ak’omukulembeze w’eggwanga mwalina okujjanjabirwa.\nDr. Sarah Opendi yagambye nti, eddwaaliro lino baatandika okulizimba mu 2013 ne litandika okukozesebwa nga September 17, 2018.\nYagasseeko nti, mu kiseera kino, obujjanjabi bwe bagaba bukyali bwa bwereere okutuusa ng’ameefuga ga Uganda nga October 9 gawedde oluvannyuma batandike okusasuza.\nYagambye nti, abantu abagenda okujjanjabirwa mu ddwaaliro lino, balina okubeera n’ebbaluwa okuva mu malwaliro agawansi ezibasindika okufuna obujjanjabi obw’ekikugu mu ddwaaliro eppya n’agamba nti abanaaba tebasindikiddwa nga bazze ku lwabwe be bajja okusasula ssente z’okulaba omusawo (Consultation fee).\nYagasseeko nti, waliwo ebitonotono bye batannasobola kukolako kubanga waliwo ebitannatereezebwa kyokka mu bwangu bajja kutegeeza eggwanga lwe banaatandika okubikolako.\nDr. Baterena Byarugaba akulira eddwaaliro ly’e Mulago yagambye nti, eddwaaliro lino lyali lyetaagibwa okuva mu 1960.\nYagambye nti, ku busobozi bwe balina essaawa eno mu ddwaaliro eppya, basobola okulongoosa abakazi abazaala 10 omulundi gumu n’abazadde obulungi basobola okuzaazisa 30 mu kiseera kye kimu.\nYategeezezza Museveni nti wadde eddwaaliro lizimbiddwa ne Mulago omupya azimbibwa, bakyalina ebibasoomooza bingi.\nDr. Baterana yagambye nti, yeetaaga obuwumbi 101 singa abalwadde be bajjanjaba baba tebagenda kusasula kyokka mu bajeti, bafuna obuwumbi 19 bwokka n’asaba bongerwe ku ssente.\nYagambye nti, yeetaaga abasawo 3,075 wabula mu kiseera kino, alina abasawo 1,370 n’alaga nti yeetaaga ssente okusobola okuwandiika abasawo abalala.\nDr. Jane Ruth Achieng yagambye nti, okuva nga September 17 okutuusa Museveni lwe yaligguddewo, baakajjanjaba abalwadde 1,040.\nYagambye nti ku bano kuliko abaalongooseddwaamu abaana n’abazadde obulungi.\nYagambye nti, abalwadde abanaaba bayise mu mitendera emituufu, baakusalirwako ku bisale ate abo abanaaba tebasobola kusasula, wajja kuteekebwawo akakiiko akeekebejja ensonga zaabwe bakolebweko.\nMuseveni yagambye nti, eddwaaliro lino, ligenda kumalawo eky’abantu okugenda ebweru okunoonya obujjanjabi.\nYawadde abantu amagezi n’agamba nti, okuziyiza y’engeri yokka esobola okulwanyisa endwadde.\nYabawadde amagezi okwegemesa, okunywa amazzi amayonjo, okulya obulungi kubanga endwadde ezisinga obungi ziva ku ndiisa, okukyusa mu nneeyisa kubanga obulwadde nga mukenenya buyita mu nneeyisa, engeri abantu gye bakwatamu obulamu, okulwanyisa omusujja gw’ensiri n’ebirala.\nYagambye nti, amalwaliro gonna agazimbibwa, tegagenda kubeera ga kujjanjaba buli bulwadde n’agamba nti, abalwadde ekiddukano, omusujja, amannyo n’ebirala, banoonye obujjanjabi mu malwaliro aga wansi n’alagira Dr. Acheing okulinnyisa omutindo gw’amalwaliro ga Health Center IV.\nBakoze eddwaaliro ly’endwadde z’ebitundu by’ekyama


EKIBIINA kya DP si kimativu ku ngeri Gavumenti gy'ekuttemu enkola y'okulwanyisa ssennyiga omukambwe ‘Corona', ne bagamba nti abantu enjala ebali bubi, nga Pulezidenti Museveni asaana aggyewo omuggalo.\nBaawadde ensonga 10 ze baagala Gavumenti ekoleko okutaasa embeera embi eriwo n'okuzza eggwanga engulu mu byenfuna.\nBaagala Gavumenti eronde olukiiko olw'awamu olugenda okutunuulira abasinze okukosebwa ennyo, ate erage n'ensasaanya y'ensimbi zonna ezigiweereddwa. Gavumenti eteekwa okubonereza abaserikale abatulugunyizza abantu naddala aba LDU, ate babaggyeko emmundu zikwasibwe poliisi.\nBbanka Enkulu ekendeeze ku magoba ku bbanka z'obusuubuzi kubanga abantu bali bubi nnyo, ne Gavumenti eteekewo omutemwa ogw'enjawulo okubbulula abasuubuzi.\nAmagoba mu bbanka enkulu ne mu bittavu bya Gavumenti balindeko okugagabana. Mu lukiiko lwa bannamawulire olwakubiriziddwa omuwandiisi wa DP omulonde, Medard Ssegona e Kamwokya, baagambye nti Gavumenti teyambye bantu ku mmere ate ng'erina ssente.\nBaasabye ebibiina by'obufuzi byonna bissibwe ku lukiiko olukola ku nteekateeka zino bazze eggwanga engulu nti tewali nsonga lwaki Gavumenti ekyasibidde abantu awaka. Abalala ababaddewo ye; Kenneth Kakande, omwogezi ne ssentebe wa Wakiso, Matia Lwanga Bwanika\nBuganda yeetaaga okuzza obuggya eddemu okutinta- Ssaabalabirizi Orumbi\nSsaabalabirizi Ntagali atuuziddwa ku bwa Cansala


2 Ebyomumirembe Eky’Okubiri 26 | Bayibuli ey'Oku Mukutu Gwaffe Ogwa Intaneeti | New World Translation\n2 Ebyomumirembe Eky’Okubiri 26:1-23\nUzziya, kabaka wa Yuda (1-5)\nObuwanguzi bw’eggye lya Uzziya (6-15)\nUzziya akubwa ebigenge olw’amalala (16-21)\nUzziya afa (22, 23)\n26 Awo abantu ba Yuda bonna ne baddira Uzziya+ eyali ow’emyaka 16, ne bamufuula kabaka n’adda mu kifo kya kitaawe Amaziya.+ 2 Ye yaddamu okuzimba Erosi+ n’akiddiza Yuda nga kabaka* amaze okugalamizibwa wamu ne bajjajjaabe.+ 3 Uzziya+ yalina emyaka 16 we yatandikira okufuga, era yafugira emyaka 52 mu Yerusaalemi. Nnyina yali ayitibwa Yekoliya ow’e Yerusaalemi.+ 4 Yeeyongera okukola ebirungi mu maaso ga Yakuwa, nga Amaziya kitaawe bwe yakola.+ 5 Uzziya yanoonya Katonda mu kiseera kya Zekkaliya eyamuyigiriza okutya Katonda ow’amazima, era Yakuwa Katonda ow’amazima yamuwa emikisa+ ekiseera kyonna kye yamala ng’amunoonya. 6 Yagenda n’alwanyisa Abafirisuuti+ n’abomola bbugwe wa Gaasi+ n’owa Yabune+ n’owa Asudodi,+ era oluvannyuma n’azimba ebibuga mu kitundu ky’e Asudodi ne mu kitundu ky’Abafirisuuti. 7 Katonda ow’amazima yeeyongera okumuyamba n’awangula Abafirisuuti n’Abawalabu+ abaabeeranga mu Gulubbaali, era n’Abamewuni. 8 Awo Abaamoni+ ne batandika okuwa Uzziya omusolo. Ettutumu lye lyeyongera ne lituuka n’e Misiri, kubanga yafuuka wa maanyi nnyo. 9 Era Uzziya yazimba eminaala+ mu Yerusaalemi n’aginyweza; yagizimba okumpi n’Omulyango ogw’Oku Nsonda,+ n’Omulyango ogw’Omu Kiwonvu,+ n’okumpi n’Empagi. 10 Ate era yazimba eminaala+ mu ddungu, era n’asima n’enzizi nnyingi (kubanga yalina ebisolo bingi); yakola bw’atyo ne mu Sefera ne mu kitundu eky’omuseetwe. Yalina abalimi n’abakozi abaakolanga mu nnimiro z’emizabbibu mu nsozi ne mu Kalumeeri, kubanga yali ayagala nnyo eby’obulimi. 11 Uzziya era yalina eggye eryali litegekeddwa okulwana. Baagendanga okutabaala nga bali mu bibinja. Yeyeri omuwandiisi+ ne Maaseya be baababalanga era ne babawandiika.+ Abasajja abo ababiri baali bakulirwa Kananiya omu ku baami ba kabaka. 12 Abakulu b’ennyumba za bakitaabwe, abaali bakulira abalwanyi bano ab’amaanyi baali 2,600. 13 Baakuliranga eggye ly’abasajja 307,500 abaali abeetegefu okulwana; eggye ery’amaanyi eryayambanga kabaka okulwanyisa abalabe.+ 14 Eggye lyonna Uzziya yaliwa engabo n’amafumu+ ne sseppeewo n’ebyambalo by’olutalo+ n’emitego gy’obusaale n’amayinja ag’envuumuulo.+ 15 Ate era yakola mu Yerusaalemi ebyuma eby’entalo ebyayiiyizibwa abasajja abakugu. Byateekebwa waggulu ku minaala+ ne ku nsonda za bbugwe, era byali bisobola okulasa obusaale n’okukanyuga amayinja amanene. Ettutumu lye lyatuuka wala, kubanga Katonda yamuyamba n’abeera wa maanyi. 16 Kyokka olwafuna amaanyi, n’afuna amalala mu mutima ne yeereetera emitawaana. Yakola ekintu ekitaali kya bwesigwa mu maaso ga Yakuwa Katonda we bwe yagenda mu yeekaalu ya Yakuwa okwotereza obubaani ku kyoto eky’okwotererezaako obubaani.+ 17 Amangu ago Azaliya kabona ng’ali wamu ne bakabona ba Yakuwa abalala, abasajja abazira 80, ne bayingira nga bamuvaako emabega. 18 Ne baŋŋanga Kabaka Uzziya ne bamugamba nti: “Uzziya, tosaanidde kwoterereza Yakuwa bubaani!+ Bakabona bokka be basaanidde okwotereza obubaani, kubanga be bazzukulu ba Alooni+ abaatukuzibwa. Va mu kifo ekitukuvu, kubanga okoze ekikolwa ekitali kya bwesigwa era Yakuwa Katonda tajja kukugulumiza olw’ekikolwa kino.” 19 Kyokka Uzziya n’asunguwala,+ era yali akutte ekyoterezo eky’okwotereza obubaani. Mu kiseera ekyo ng’asunguwalidde bakabona, ebigenge+ ne bimukuba mu kyenyi ng’ali mu maaso ga bakabona mu nnyumba ya Yakuwa, okumpi n’ekyoto eky’okwotererezaako obubaani. 20 Azaliya kabona omukulu ne bakabona abalala bonna bwe baamutunuulira, ne balaba nga yali akubiddwa ebigenge mu kyenyi! Awo ne banguwa okumufulumya, era naye n’ayanguwa okufuluma kubanga Yakuwa yali amukubye ebigenge. 21 Kabaka Uzziya n’aba mugenge okutuusa lwe yafa. Waaliwo ennyumba ey’enjawulo mwe yabeeranga olw’okuba yali mugenge,+ era yali takyakkirizibwa kugenda ku nnyumba ya Yakuwa. Yosamu mutabani we ye yali alabirira eby’ennyumba* ya kabaka, era nga y’alamula abantu b’omu nsi.+ 22 Ebyafaayo ebirala ebikwata ku Uzziya, okuva ku byasooka okutuukira ddala ku byasembayo, byawandiikibwa nnabbi Isaaya+ mutabani wa Amozi. 23 Oluvannyuma Uzziya yagalamizibwa wamu ne bajjajjaabe, ne bamuziika ne bajjajjaabe. Naye baamuziika mu kibanja ekiziikibwamu ekiri ebweru w’ekifo bakabaka gye baaziikibwanga, kubanga baagamba nti: “Mugenge.” Yosamu+ mutabani we n’amusikira ku bwakabaka.\n^ Oba, “eby’olubiri.”\n2 Ebyomumirembe Eky’Okubiri 26


Bukedde Online - Aba bodaboda balwanidde ssente za NRM omu ne bamutta\nOmukungu wa Gavt bamukubye amasasi\nEkizimbe kisse 5\nAdded 10th November 2010\nOlutalo lwabadde ku ofiisi zâ€™ekibinja ekimu ekiyitibwa NRM Cadres Bodaboda Riders ekikulirwa Kanyike Kiviiri ekyakoze ofiisi kuÂ Lubaga Road okuliraana Kitendhe schools nga balwanagana nâ€™abekibiina kya Bodaboda 2010 Ltd. ekikulirwa Atannasi Kafeero nga kirina ofiisi zaakyo ku Martin Road e Kamp\nOlutalo lwabadde ku ofiisi zâ€™ekibinja ekimu ekiyitibwa NRM Cadres Bodaboda Riders ekikulirwa Kanyike Kiviiri ekyakoze ofiisi kuÂ Lubaga Road okuliraana Kitendhe schools nga balwanagana nâ€™abekibiina kya Bodaboda 2010 Ltd. ekikulirwa Atannasi Kafeero nga kirina ofiisi zaakyo ku Martin Road e Kampalamukadde.\nBino biddiridde ssente ezigabirwa aba bodaboda okukulembera Museveni nâ€™aba NRM abalala abeesimbyewo. KigambibwaÂ nti buli kibiina kyagala bammemba baakyo be baba baganyulwa mu ssente zino. Buli bodaboda ewerekera aba NRM mu kampeyini esasulwa 20,000/- mu Kampala.\nOmukwanaganya wâ€™ekibiina kya NRM Cadres Bodaboda Riders, Isaac Kashaija yategeezezza nti abawagizi bâ€™ekibiina kya Kafeero baalumbye ofiisi yaabwe ku Lwokusatu oluwedde ne basangamu abavubuka bana ne batandika okubakubisa waya zâ€™amasannyalaze nâ€™emitayimbwa era babiri ne baaweebwa ebitanda e Lubaga, omulala e Mulago.\nYagasseeko nti munnaabwe Saidi Lubega akolera ku ppaaka enkadde okuliraana Mukwano Arcade yadduse nâ€™asimattuka okukubibwa.\nWabulaÂ waliwo aba bodaboda abaamuzingizza enkeera ku Lwokuna e Lubowa okuliraana Roofings ku lwâ€™e Ntebe ne bamukuba ennyondo ne bamutta.\nAbaakubiddwa ne baweebwa ebitanda e Lubaga yeÂ Charles Mugisha ne Kato Kizito ate Gerald Mukalazi nâ€™atwalibhwa e Mulago. Ababiri baasiibuddwaÂ Mugisha yekka yâ€™akyali e Lubaga.\nSsentebe wa NRM Cadres Bodaboda Riders mu Kampala Central, Kanyike Kiviiri yategeezezza nti ekibinja kya Bodaboda 2010 ltd. kye kyabalumbye ku Lubaga Road ne boonoona ebintu bya ofiisi byonna omuli kompyuta bbiri ze baayasizza okukuba abantu nâ€™okwonoona ebintu ebirala omuli entebe ,emmeeza ne fayiro.\nRobert Kasendwa owaÂ NRM Caders Bodoboda Riders yategeezezza yabaddewo era baabazinze tebeetegese ne babakuba.\nYeemulugunyizza nti enfunda eziweras bazze baloopeeraÂ poliisi ya Kampalamukadde nga aba Bodaboda 2010 bwe babeewerera okubakolako obulabe kyokka poliisi nâ€™etefaayo.\nMukalazi omu ku baakaawonawo agamba nti yalabye ekibinja kyâ€™abasajja nga 20 era nga mulimu baamanyiÂ nga balina emitayimbwa ne waya, nâ€™ayita emmanju nâ€™adduka, era okuddamu okutegeera ngâ€™ali ku kitanda.Â Â Â Â Â\nMmemba wâ€™ekibiina kino omulala, Lauben Tumwine yategeezezza nti okubalumba baabaddeÂ bekwasa nti ofiisi ya Lubaga Road eriwo mu bukyamu kyokka ngâ€™ekituufu kiri nti eyâ€™okuÂ Martin Road yâ€™eriwo mu bukyamu kubanga bo aba Lubaga Raod baalonda mu mateeka era obukulembeze obwabwe buli mu mateeka.\nKashaija yategeezezza nga bwe baawaabira abâ€™ekibiina kya Kafeero ne banne ku poliisi ya Kampalamukadde ku fayiro namba SD39/04/11/10 ogwâ€™okugezaako okutta abantu nâ€™okwonoona ebintu ne fayiroÂ SD71/03/11/10 ogwâ€™okukuba abantu.\nAtanansi Kafeero yategeezezza ku ssimuÂ nti, â€œNze simanyi ku bya lutalo olwo wabula kye nnawuliddeko abo baalwanye bokka na bokka mu ofiisi zaabwe eziri ku Lubaga Roadâ€.\nYategeezezza nti abo baakola ofiisi kyokka ngâ€™omuntu ye gwâ€™amanyi alina ofiisi za NRM ezikkirizibwa mu Kampala okukunga abantu ye Abdul Nsereko era abanoonyeza pulezidenti Museveni obululu mwe beegattira.\nSsentebe wa Namirembe Road Village, Nuhu Ziwa yagambye nti abaakubiddwa bwe bajja okussaawo ofiisi baamweyanjulira era nga balina empapula eziraga nti bakola mulimu gwa Pulezidenti okunoonya akalulu okumala emyezi esatu era nâ€™abakkiriza.\nOmwogezi wa poliisi mu Kampala, Iddi Ssenkumbi yategeezezza Bukedde nti, bakyanoonyereza ku musango guno era abaakuba bannaabwe banoonyezebwa.\nEndooliito za Bodaboda zaatandika bannabyabufuzi nga bakulemberwa RDC wa Lubaga, Zaina Muwonge, bwe baategeka okulonda kwa bodaboda nga bakolagana nâ€™eyali Town Clerk wa KampalaRuth Kijjambu.\nOkulondaÂ kwawakanyizibwa abakulembeze ba bodaboda era RDC Alice Muwanguzi nâ€™akuyimiriza kyokkaÂ Kafeero ne banneÂ ne bagenda nakwo mu maaso.\nFfe Kampala atwegaanyi...!\nAbasuubuzi otulo tubasibye enkalu


Ebyemizannyo | Dembe FM 90.4 - Part 26\nOkuvaako mu Fufa,abadde akulira ebyensimbi Anthony Kimuli alekulidde ekifookye olwensonga ezitebereka. Kino wekigidde nga Fufa yakafulumya embalirira yemipiira okuli ogwa Zambia,Liberia ne Angola week eno. Kimuli abadde mukifo kino okumala emyaka enna (4years) era mukiseera kino yagenze mugwanga lya Scotland kumirimu gye emirara. Kimuli tayatudde […]\nEmipiira gyebika gyiddamu olunaku lwa’leero ,e’Ngabi eNnyunga bakukwataganako ne Njovu kussaawa munaana (2pm) ate bazzukulu ba mugema abe’Nkima bakwatagane ne Nkusu kussaawa kumi (4pm) Emupiira gyombi gyakubeera mukisaawe e’Nakivubo era okuyingira kwa nusu shs 3,000=. Empaka zino zaggulwawo kulwomukaaga era e’Mbogo yeyawangula oluvanyuma lwokukuba ekika […]\nEmpaka z’emmotoka zissiddwamue nsimbi\nCompany ya shell etadde millions shs100m mumpaka za Pearl of Afric a Rally ezomwaka guno. Empaka zino zitongozedwa olunaku lwaleero ku Shell Lugogo era zakubaayo nga enaku zomwezi 16thne 17th August omwezi ogujja. Abavuzi amakumi 21 bamaze okwewandiisa era nga abategesi basuubira emotoka amakumi 40 […]\nRyan Giggs alidde\nRyan Giggs alondeddwa okutendeka banne Aba Manchester United beebalonze Giggs ng’omutendesi ow’omu tiimu asooka ate Phil Neville yye agenda kwegatta ku David Moyes ng’omuyambi Giggs ow’emyaka 39 abadde atendekebw aokufuuka koki era nga wakufuna licence akadde konna\nEkibinja ekisooka ekyabana’Uganda abagenda okwetaba mu mpaka zensi yonna ezamatendekero ga Universities ezigenda okutandika kulwomukaaga lwa week eno nga 6th okutuuka nga 17th July omwezi guno kituuse mu gwanga lya Russia. Abasoose okutuuka kuliko omutendesi Kiwa Faustino,Sebuliba Patrick kwosa nabaddusi Njia Benjamin ne Nanyondo Winnie. Okusinziira kusentebe wekibiina […]\nUganda erinye ebifo 13 munsengeka yamawanga agasinga okucanga akapiira munsi yonna kulukalala olufulumizidwa ekibiina ekikulembera omupiira munsi yonna ekya Fifa. Uganda esenvudde okuva mukifo ekye 93th okudda mukye 80th nga kino kidiridde Uganda Cranes okuwangula emipiira omuli Liberia ne Angola mumpaka ezokusunsulamu abanetaba mu za World […]\nEmpaka z’ebika -ebyokwerinda binywezeddwa\nAkakiiko akateesi-teesi k’emipiira gyebika kategezezza nga bwebongedde okunyweza ebyokwerinda kulwomukaaga nga emipiira gino giggulwawo. Ekika abe’Ffumbe bebagenda okuggulawo nekika kye’Mbogo mukisaawe e’Nakivubo. Wabula olunaku olwenkya akakiiko kano kakutuula mukafubo nomuduumizi wa Police mu Kampala nemirirwano Andrew Ferix Kaweesi. Nyinimu Ssabassajja Kabaka wa Buganda ne Katikiro be bokka […]\nEkibiina ekikulembera omuzannyo gwemotoka zempaka ekya Federation of Motorsport Uganda (FMU) ,olunaku lwa’leero kiyimiriza abavuzi bana (4) okuli Nasser Mutebi,Duncan Mubiru –Kikankane,Geofrey Nsamba ne John Barrows okumala emyaka mukaaga (6yrs) nga tebetaba mumpaka zonna olwobusiwuufu bwempisa. Okusinziira ku sentebe wa FMU ,George Kagimu ategezezza nti […]\nCoach wa tiimu yomupiira eya Uganda cranes , Mulitin ‘Micho’ Sredojevic ayagala tiimu ezanyemu omupiira gwomukwaano nga tebanazanya ggwanga lya tanania mumpaka zokusunsulamu abaneetaba mu za Africa ezabazanyira awaka, Micho agamba tiimu gyeyalonze yeetaaga omupiira guno okufuna obumanyirivu nga beeetegekera omupiira gwa Tanzania. […]\nAkakiiko kategezezza nti munkola eyokunyeza effujjo nebyokwerinda,tekagenda kukiriza muwagizi yenna kuyingiza obakutundira mwenge mukisaawe e’Nakivubo e’Ffume bwelinaaba liggulawo ne Mbogo mumipiila gyebika ebyomulundi agwe 69th. Empaka zomulundi guno zetabidwamu ebika 43 era omutanda yasiimye okuggulawo empaka zino kulwomukaaga nga 6th omwezi guno.


Bukedde Online - Mulago agenda kuba waakusasulira\nKATIKKIRO wa Uganda, Dr. Ruhakana Rugunda ng'ali ne baminisita balambudde eddwaaliro ly'abakyala eppya e Mulago erigenda okuggulibwawo mu October 2018.\nDr. Ruhakana Rugunda ne baminisita nga balambuzibwa emu ku sweeta ezigenda okulongoosebwamu abalwadde.\nEddwaaliro lino lya bitanda 450, wabula ku Mmande nga September 17, 2018 abalwadde lwe batandika okujjanjabibwa.\nObujjanjabi bwa kusasulira era Pulezidenti Museveni y’asuubirwa okuliggulawo mu butongole.\nDr. Rugunda yasiimye aba Arab Contractors olw'omulimu ogukoleddwa. Eddwaaliro lino lyakujjanjaba abakyala abafuna obuzibu mu kuzaala n'abaana abazaaliddwa n’obuzibu nga betaaga okulongoosebwa.\nAbakyala abatazaala n'abo baakuyambibwa ng'eddwaaliro likozesa ebyuma ebireeteddwa mu ddwaaliro lino nga babassaamu amagi agafunye enkaso. Basuubira okukola kw’abo bokka abali obubi era nga basindikiddwa awo okuva mu malwaliro amalala. Mulago yatandika okuddaabirizibwa mu 2014.\nMu ddwaaliro lino mulimu ekifo awanajjanjabirwa omukulembeze w’eggwanga, ekifo ky'abakungu, mulimu ekifo awajjanjabirwa abayi (ICU) kya bitanda 25 nga buli kitanda kuliko ebyuma ebyomulembe ebikebera omulwadde.\nDr Jane Nakibuuka eyebuuzibwako ku byobujjanjabi n'abalwadde abayi yagambye nti ekifo ekinajjanjabirwamu abakyala abayi kirimu ebitanda 25 nga bano babawulamu okusinziira ku mbeera omulwadde gy’anaabaamu.\nDr. Nakibuuka yayongeddeko nti ICU eno egenda kubeera nga yeesinga obunene era ng'erina abakugu abasinga mu ggwanga lyonna.


okuwandiisa abanetaba mu kulonda obukiiko bwábakyala kutandise olwa leero – bagala emisomo tebamanyi migaso gya bukiiko – CBS FM\nokuwandiisa abanetaba mu kulonda obukiiko bwábakyala kutandise olwa leero – bagala emisomo tebamanyi migaso gya bukiiko\nPaul Bukenya omwogezi wa Uganda electoral commission\nAkakiiko kebyokulonda aka Uganda Electoral Commission katandise okuwandiisa abakyala bonna abali ku byalo abaweza emyaka 18 n’okudda waggulu, abaneetaba mu kulonda obukiiko bw’abakyala okutandikira ku byalo.\nOkuwandiisa abakyala bonna kugenda kumala ennaku nnya,ate okulonda kutandika mwezi ogujja ogwa July.\nPaul Bukenya omwezi wakakiiko kebyokulonda akunze abakyala bonna gyebali mu ggwanga labaweza emyaka 18 nokweyongera bagende ku byalo byabwe beewandiise bassibwe ku alijesita yábanetaba mu kulonda okwo.\nEbimu ku bisaanyizo ebyetagisa, olina okuba némyaka 18 okudda waggulu, endaga muntu, era ngooli mutuuze ku kyalo ekyo.\nOkusinziira ku tteeka erifuga okulonda kwabakyala ,abavubuka ,abaliko obulemu wamu n’abakadde okwa ‘electoral college’ ,okulonda kuno kutandira ku byalo ,olwo ababeera balondeddwa nebeerondamu olukiiko lw’omuluka.\nAbalondeddwa ku muluka beberondamu olukiiko lw’eggombolola ,abegombolola beberondamu aba district ,munisipaali nebibuga ,songa abalondeddwa ku mutenderwa ogwo bebeerondamu olukiiko lw’eggwanga lwonna.\nObukiiko bwabakyala bukulembera ekisanja kya myaka 4. Ekisanja ekiriko kyatandika mu August wa 2018, era kigwako mu August yómwaka guno 2022.\nAbakulembeze bábakyala mu bibiina byóbufuzi ebitali bimu bagala akakiiko ke byokulonda kabanyonyole ebyalo ebipya ebyayongerwa mu nteekateeka y’akakiiko kano bamanye ekyokukola.\nHamidah Nasimbwa omu kubakulembeze bábakyala mu kibiina kya Alliance for National Transformation agambye nti abakyala ,bakyetaaga okusomesebwa okumanya bukulu bwébifo byebagenda okuvuganyako nókwetaba mu kulonda,nti kubanga bangi tebamanyi mugaso gwa bukiiko bwábakyala.


Abalondebwa Pulezidenti ku bwa Minisita basunsulwa nkya, Akakiiko kasookera ku Magyezi – Watchdog Uganda\nNew Ministers Raphael Magyezi, Judith Nabakooba, Beatrice Anywar\nABANTU abalondebwa omukulembeze we Ggwanga Gen. Yoweri Kaguta Museveni ku bwa Minisita gye buvuddeko, kikakasiddwa nti basunsulwa lunaku lw’akutaano nga 3.01.2020.\nBano oluvanyuma nga akakiiko akola ku kusunsula kamaze omulimu gwako bajja kulayizibwa oluvanyuma bakwasibwe zi offisi zaabwe batandike emirimu gyabwe.\nAkakiiko akagenda okusunsula kakulirwa Sipiika wa Palimenti yennyini, era nga kisuubirwa nti bwezinawerera ssawa 3:30 ez’okumakya ababaka abakatuulako bajja kuba nga bakkalidde dda mu ntebbe zaabwe nga balindirira abalondebwa nga bwe banaaba balambikiddwa.\nMu kiwandiiko ekifulumiziddwa Kilaaka wa Palimenti Jane Kibirige kilaze nti bagenda kusookera ku Mubaka wa Igara West Raphael Magyezi eyalondebwa okuba Minisita wa Gavumenti ez’ebitundu, kuno kujja kuddako omubaka omukyala owa Mityana Judith Nabakooba nga ono naye yalondebwa okubeera minisita omujjuvu ow’ebyamawulire ne Tekinologiya.\nAbalala okuli Peter Ogwanga eyalondebwa okuba Minisita omubeezi owa Tekinologiya, Hellen Adoa oweby’obuvubi, Denis Obua owe by’emizannyo, Robinah Nabbanja owe by’obulamu ebisookerwako, Jackson Kafuuzi amyuka Ssabawolereza wa Gavumenti ne Beatrice Anywar omubeezi owe by’obutonde bwe Nsi nabo bakusunsulwa olunaku lwe nkya.\nNambooze: Bobi Wine must reconcile with Besigye's voters if he wants to successfully run for presidency\nWho is Ruth Sebatindira, UTL's new administrator\n19th August 2018 at 08:54


Matayo 6 SNT - Matayo 6 LCB | Biblica América Latina\nMatayo 6 SNT - Matayo 6 LCB\n1“Mwegendereze, ebikolwa byammwe eby’obutuukirivu obutabikoleranga mu lujjudde lw’abantu nga mwagala babasiime, kubanga bwe munaakolanga bwe mutyo Kitammwe ali mu ggulu talibawa mpeera.”\n2 “Bw’obanga ogabira omwavu ekintu teweeraganga nga bannanfuusi bwe bakola ne basooka okufuuwa eŋŋombe mu makuŋŋaaniro ne mu nguudo, nga bagenda okugabira abaavu, abantu babalabe babawe ekitiibwa. Ddala ddala mbagamba nti Abo, eyo y’empeera yaabwe. 3 Naye ggwe bw’obanga ogabira omuntu yenna ekintu omukono gwo ogwa kkono guleme kumanya ogwa ddyo kye gukola. 4 Kale Kitaawo amanyi ebyama byonna alikuwa empeera.”\n5 “Era bwe mubanga musaba mwekuume obutaba nga bannanfuusi abaagala okweraga nga bwe bali bannaddiini, ne basabira mu makuŋŋaaniro ne ku nguudo mu lujjudde, abantu babalabe. Abo, eyo y’empeera yokka gye balifuna. 6 Naye ggwe bw’obanga osaba, oyingiranga mu nnyumba yo, ne weggalira mu kisenge kyo n’osabira eyo mu kyama. Kitaawo ategeera ebyama byo byonna alikuwa by’omusabye. 7 Era bwe musabanga temuddiŋŋananga mu bigambo oba okwogera ebigambo enkumu ng’abatamanyi Katonda bwe bakola nga balowooza nti Bwe banaddiŋŋana mu bigambo emirundi n’emirundi okusaba kwabwe lwe kunaddibwamu. 8 Kale temubafaanananga, kubanga Kitammwe amanyidde ddala byonna bye mwetaaga ne bwe muba nga temunnamusaba.”\n9 Noolwekyo mumusabenga bwe muti nti,\n10 Obwakabaka bwo bujje.\n11 Otuwenga emmere yaffe eya buli lunaku.\n12 Tusonyiwe ebyonoono byaffe\n13 Totuganya kukemebwa\nnaye tulokole eri omubi.[a]\n14 “Kubanga bwe munaasonyiwanga ababasobezza, nammwe Kitammwe ali mu ggulu anaabasonyiwanga. 15 Naye bwe mutaasonyiwenga bannammwe, nammwe Kitammwe ali mu ggulu taabasonyiwenga.”\n16 “Bwe musiibanga, temukiraganga nga bannanfuusi bwe bakola. Kubanga batunuza ennaku balyoke balabike mu bantu nti basiiba, mbategeeza ng’abo, eyo y’empeera yokka gye bagenda okufuna. 17 Naye ggwe bw’osiibanga olongoosanga enviiri zo n’onaaba ne mu maaso, 18 abantu baleme kutegeera nti osiiba, okuggyako Kitaawo ali mu ggulu era alaba mu kyama alikuwa empeera.”\n19 “Temweterekeranga byabugagga wano ku nsi kwe biyinza okwonoonebwa ennyenje n’obutalagge, n’ababbi kwe bayinza okubibbira. 20 Naye mweterekerenga obugagga bwammwe mu ggulu gye butayinza kwonoonebwa nnyenje wadde obutalagge, n’ababbi gye batayinza kuyingira kububba. 21 Kubanga obugagga bwo gye buli n’omutima gwo gye gunaabeeranga.”\n22 “Eriiso y’ettabaaza y’omubiri gwo, noolwekyo eriiso bwe liba eddamu, omubiri gwo gwonna gujjula ekitangaala ng’eky’omusana. 23 Naye eriiso lyo bwe liba ebbi, omubiri gwo gwonna gunaabeeranga n’ekizikiza, noolwekyo ekizikiza ekyo kiba kikwafu nnyo!”\n24 “Tewali n’omu ayinza kuweereza bakulu babiri, kubanga alikyawako omu n’ayagala omulala oba aliwulirako omu n’anyooma omulala. Toyinza kuweereza Katonda na mamona.[b] ”\n25 “Noolwekyo mbagamba nti, Temweraliikiriranga bya bulamu bwammwe, bye munaalya oba bye munaanywa, wadde ebyokwambala. Kubanga obulamu businga ebyokulya, n’omubiri gusinga ebyambalo. 26 Mulabire ku nnyonyi ez’omu bbanga! Tezisiga so tezikungula so tezikuŋŋaanyiza mmere mu tterekero, naye Kitammwe ali mu ggulu aziriisa. Naye mmwe temusinga nnyo ennyonyi ezo? 27 Ani ku mmwe, bwe yeeraliikirira, ayinza okwongerayo obulamu bwe akatundu n’akamu?”\n28 “Naye lwaki mweraliikirira ebyokwambala? Mulabire ku malanga ag’oku ttale! Tegaliiko kye geekolera, 29 naye ne Kabaka Sulemaani mu kitiibwa kye kyonna teyagenkana mu kwambala. 30 Naye obanga Katonda ayambaza obulungi bw’atyo omuddo ogw’omu nsiko ogw’ekiseera obuseera, ogubaawo leero ate enkeera ne gwokebwa mu kyoto, talisingawo nnyo okubambaza? Nga mulina okukkiriza okutono! 31 Noolwekyo temweraliikiririranga nga mugamba nti, ‘Tunaalya ki? Oba nti, Tunaanywa ki? Oba nti, Tunaayambala ki?’ 32 Ebyo byonna bannamawanga bye bayaayaanira. Naye Kitammwe ali mu ggulu amanyi ng’ebyo byonna mubyetaaga. 33 Naye musooke munoonye obwakabaka bwa Katonda n’obutuukirivu bwe, ebyo byonna mulibyongerwako. 34 Noolwekyo temweraliikiriranga bya nkya. Kubanga olunaku olw’enkya lulyeraliikirira ebyalwo. Buli lunaku lulina emitawaana gyalwo egimala.”\n6:13 Kyavumbulibwa luvannyuma mu mizingo egy’oluvannyuma. Kubanga obwakabaka, n’obuyinza, n’ekitiibwa, bibyo, emirembe n’emirembe. Amiina\n6:24 Mamona engeri ey’okwagalamu ennyo eby’obugagga n’okwagala n’oyagala okubifuula katonda wo


Bukedde Online - Mwami wange asusse obulogo\nMwami wange asusse obulogo\nLwaki abakazi abafumbo benda ku ‘bakayanda’...\nWeekwate bino laavu ekunyumire mu 2014\nAdded 14th January 2014\nOMWAMI wange yayiga omuze gw’obulogo. Yatandika mpola ng’agamba nti akola ku bintu by’ewaabwe. Naye kati asiiba mu masabo buli kintu agamba bamuloze. Nze ndi mukyala munnaddiini era sisobola kutambulira mu ddogo nkoze ntya? Ngezezzaako okusaba n’okubuulira baganda be naye bigaanyi. Kati kumpi buli\nOMWAMI wange yayiga omuze gw’obulogo. Yatandika mpola ng’agamba nti akola ku bintu by’ewaabwe. Naye kati asiiba mu masabo buli kintu agamba bamuloze. Nze ndi mukyala munnaddiini era sisobola kutambulira mu ddogo nkoze ntya? Ngezezzaako okusaba n’okubuulira baganda be naye bigaanyi. Kati kumpi buli kintu ekyali mu maka akitunze ng’aloga. Nkole ntya? Nnina abaana basatu ate bakyali bato.\nMwana wange obulogo nga buzibu naddala bwe gufuuka omuze. Omuze gwonna kasita gukula era oluusi kiba kizibu okuguggyawo.\nOmwami wo w’atuuse ye kennyini y’ayinza okweggyamu omuze guno. Abaana b’ozadde nabo singa basigala mu mbeera eno bagenda kuyiga okuloga ate nga tekibayamba.\nAbaana bano bwe bakula, be bantu b’osanga nga tebasobola kukola okuggyako okukola abalala obubi. Waliyo emize nga tosobola kugigumiikiriza.\nObulogo, obusezi, obubbi , obutamiivu, obutemu, obwenzi, omukubi, gye gimu ku mize egyo. Ate bw’oba tolina mirembe na ssanyu si kyamagezi kusigala mu mbeera eno obulamu bwo bwonna ate ng’okoze ekisoboka okuyamba balo.\nWeesalirewo naye nze ndaba olina mulogo si mwami.


Abaana Kikulu - Amasomo ga Ssande Sikuuru ne VBS ag'obwereere\nOw'oluganda omwagalwa, abaana ba muwendo eri Katonda naffe, era mulimu gwaffe okukuyamba okubatuukako kulwa Kristu. Enkola yaffe kutondawo ebikozesebwa mu Ssande Sikuuru na Okusoma Baibuli mu Luwummula (VBS) EBIPYA buli mwaka nga kw'otadde n'okubivvuunula mu nnimi ez'enjawulo kisoboze abaana bonna okuwulira enjiri.\nObusumba bw'abaana bwe businga okubuusibwa amaaso, tebuwebwa ssente zimala era bwe businga okufulumibwamu abagoberezi mu busumba bw'ekikulisitaayo. Naye ate obukadde n'obukadde bw'abaana betaaga okuwulira ebifa ku Yesu!\nKyetuva tuwaayo obudde bwaffe okufulumya ebikozesebwa ebipya, ebijjuvu era eby'amakulu mu masomo ga Ssande Sikuuru n'Okusoma Baibuli mu Luwummula, eby'obutendesi n'ebilala eby'obusumba bw'abaana.\nBino byonna tubikola kuba tukkiriza nti\nEbikozesebwa byaffe bya bwereere okufuna, okukuba ku mpapula, okukozesa, n'okusaasaanya eri amakanisa n'obusumba bwonna nga tewetisse buvunaanyizibwa.\nTusangibwa ssaawa 1 wabweru wa Mexico City, Mexico.\n01-592-924-9041 (Eyanukulwa mu Spanish, naye saba okwogera ne Kristina Krauss, ogumikiirizeko katono tujja kwogera nawe mu luzungu.)


Bukedde Online - Bakutte omujaasi abadde akyusa obujulizi ku bya Kaweesi\nAbaserikale abagambibwa okwenyigira mu kutta...\nMuseveni aloopye ababbye ettaka lye e Kisozi...\nOMUJAASI wa CMI abadde agezaako okugulirira abajulizi mu musango gwa Kaweesi bakyuse sitatimenti ze baasooka okukola akwatiddwa.\nAbakugu ba poliisi nga beekenneenya ekifo Kaweesi we yattirwa e Kkulambiro.\nOmujaasi ono abadde omu ku bali mu mitambo gy’okunoonyereza okupya ng’ali ku kakiiko akaateekebwawo omuduumizi wa UPDF Gen. David Mohoozi okuddamu okunoonyereza, okwekenneenya obujulizi n’okuteekateeka fayiro empya egenda mu kkooti.\nKu kakiiko kano kutuulako bamayinja b’ebitongole b’ebyokwerinda byonna okuli CK.\nAsiimwe owa Joint Anti-Terrorism Task Force (JATT), Abel Kandiho owa Chieftaincy of Military Intelligence (CMI), Don Nabasa ow’eggye erikuuma pulezidenti (SFC), Grace Akullo dayirekita w’ekitongole ekinoonyereza ku misango mu poliisi (CID), Abbas Byakagaba dayirekita w’ekitongole kya poliisi ekirwanyisa obutujju, Col. Frank Kaka Bagyenda dayirekita wa ISO n’abalala.\nOkusinziira ku nsonda mu bimu ku bitongole by’ebyokwerinda, akakiiko kakulirwa minisita w’obutebenkevu Gen. Elly Tumwine.\nKatuula buli luvannyuma lwa kiseera okuyisa mu bye baba bakuηηaanyizza n’okulaba engeri gye bagenda okutwala abasibe mu kkooti n’okukubaganya ebirowoozo ku kkooti gye bagenda okubatwalamu.\nOmujaasi ebintu byamwonoonekedde mu lumu ku nsinsikano z’akakiiko ezaabaddewo wiiki ewedde omu ku bajulizi bwe yasabye nti alina by’ayagala okugamba abanoonyereza n’asaba atwalibweyo nga batudde.\nOmujulizi ono, ye musajja alina ebiviiri by’abalaasi eyategeerekese nga Rasta agambibwa nti ye yavuga emu ku pikipiki ezaatambuza abatemu abatta Kaweesi nga March 17, 2017 e Kkulambiro.\nBakutte omujaasi abadde akyusa obujulizi ku bya Kaweesi Kigambibwa nti, bwe yatuusiddwa mu maaso g’akakiiko yatandikidde mu kuyomba n’agamba nti, “Nze nneewaayo okukolagana nammwe mu bulungi kubanga nali mpulira nga kye nnakola kinnumiriza ku mutima naye ate bye mutandise okunsaba nkole sijja kubikkiriza sisobola kukyusa kye nnasalawo.”\nOkusinziira ku nsonda ezaabadde mu lukiiko, Rasta yasonze ku mujaasi wa CMI eyabadde atudde mu ntebe n’abagamba nti, ‘Munnammwe oyo yantuukiridde n’ambuuza ssente ze njagala nkyuse sitatimenti nve mu musango ne ηηaana.’\nAbakulu olwawulidde bino ne balagira omujaasi akwatibwe anoonyerezebweko ku bigambibwa nti yabadde ayagala okugula omujulizi ave mu musango.\nEnsonda zaategeezezza nti, abantu bangi abaagala omusango guno okufa era gye buvuddeko, amagye gaakwata Lt. Kagina eyali omujaasi wa CMI agambibwa nti yapanga obujulizi ku basibe abaatwalibwa mu kkooti.\nKagina kigambibwa nti yalina abantu abalala be yakolanga nabo kaweefube yenna okutta fayiro era yasimbibwa mu kkooti y’amagye esookerwako, Unit Disciplinary Committee (UDC) ekulirwa Col. Tom Kabuye ne bamusomera emisango ne bamusindika mu kkomera ly’amagye e Makindye gy’akuumirwa okutuusa kati.\nISO, erina abasibe abasoba mu bataano ku by’okufa kwa Andrew Felix Kaweesi, omukuumi we Kenneth Erau ne ddereeva Godfrey Mambewa.\nB’erina abasinga baali baserikale ba Flying Squad kyokka tekinnasalibwawo ddi lwe balitwalibwa mu kkooti. Abasinga bagenda kuweza mwezi mulamba mu kaduukulu.


Omusango Nyanzi gwe yawabira Nsereko kkooti enkulu egugobye, Nsereko teyamanyisibwako. - Watchdog Uganda\nOmusango Nyanzi gwe yawabira Nsereko kkooti enkulu egugobye, Nsereko teyamanyisibwako.\nKKOOTI enkulu mu Kampala egobye omusango munnaNUP Fred Nyanzi Ssentamu gwe yawawabira omubaka wa Kampala Central Muhammad Nsereko ogw’ekuusa ku bubbi bw’obululu.\nNyanzi nga ye mukulu wa Robert Kyagulanyi Ssentamu eyavuganyako ku bwa Pulezidenti mu kulonda okuwedde yatwala Nsereko mu kkooti oluvanyuma lw’okulangirirwa nti yali awanguddde ekifo ky’obubaka bwa Kampala Central mu kulonda okwaliwo nga 14 January omwaka guno.\nNnyanzi era yawawabira n’abakakiiko ke by’okulonda mu Kampala nga agamba nti bano nabo beetaba buterevu mu kumunyaga nga baayongeramu obululu mu mabokisi obwayamba Nsereko okuwangula.\nAba kakiiko ke by’okulonda mu kusooka baasaba kkooti egobe omusango guno nga bagamba nti omuwawabirwa gwe baabagattako teyamanyisiobwako nti alina omusango mu kkooti, nga kino kitegeeza nti Nsereko teyafuna mpapula zimutegeeza nti alina omusango mu kkooti ogw’okwewozaako.\nKu lw’okubiri Omulamuzi Margret Apinyi abadde mu mitambo gy’omusango guno bwabadde awa ensalawo ye agambye nti akkiriziganyizza n’okusaba kwa kakiiko ke by’okulonda nti ddala Nsereko teyawebwa mpapula nga bwe kyalagirwa Kkooti.\nAgamba nti etteeka lilagira kukwasa muntu gwe bawawabidde mu buntu sso ssi nga ba Puliida ba Nyanzi bwe baakola okuteeka empapula za kkooti ku geeti ya Nsereko kyagamba nti tekikkirizibwa.\nMu kusooka Nyanzi yategeeza kkooti nti yanoonya Nnsereko nga omuntu namubula, era ne basalawo okugenda mu makaage agasangibwa mu bitundu bye Bugolobi, nti kyokka omusilikale akuuma awaka yabategeeza nti mukamaawe yali mu kiseera ekyo taliiwo era empapula ne bazikwasa omuselikale ku geeti azimuwe nga akomyewo.\nYagattako nti empapula era yazitwala mu offiisi ya sipiika ku Plaimenti saako ne ku ssimu nga akozesa watsupp ya Nsereko, kyokka omulamuzi ebyo byonna tabiwulirizza nasalawo omusango okugugoba.\nOmulamuzi Apinyi agambye nti ebyo byonna yabitunulamu nti kyokka ekyali ekikulu ye Nnyanzi okunoonya Nsereko nga omuntu amuwe empapula ekitakolebwa, bwatyo nagamba nti omusango tegusobola kuyimirirawo era naagugoba.\nGuno gwe musango ogw’okubiri okugobwa ogw’efananyirizaako guno, nga ogw’asooka gwali gwa Sulaiman Kidandala gwe yawawabira Omubaka wa Kawempe North Muhammad Segiriinya\nGulu Logistics Hub: Gen Salim Saleh and the transformation journey of Northern Uganda\nPolice to punish own officers who arrested Kapchorwa Chief Magistrate Lokeris